sagorsarker/bangla-wikipedia huggingface dataset:
বালচে

বালচে একটি সামান্য মাদকযুক্ত পানীয়, যা প্রাচীন মায়ারা বর্তমান মেক্সিকো ও মধ্য আমেরিকায় পান করা হত। এটি এখনো মায়াদের মধ্যে জনপ্রিয়। এই পানীয়টি তৈরি হয় "লঞ্চোকারপাস ভায়োলাসিয়াস" নামক শিমজাতীয় গাছের ছাল থেকে। ছালটি মধু ও পানিতে ভিজিয়ে গাঁজন (ফারমেন্ট) করা হয়।
এর একটি ঘনিষ্ঠভাবে সম্পর্কিত পানীয় "মর্নিং গ্লোরি" ফুলের নির্যাস থেকে প্রস্তুত করা মধু দিয়ে তৈরি করা হয়, যেটি "এক্সটাবেন্টুন" নামে পরিচিত।
বালচে পানকারীরা আচারিক এনিমা এবং মানসিক প্রভাব ফেলে এমন অন্যান্য পদার্থও গ্রহণ করতেন।
খাদ্য লেখক স্যান্ডর কাটজের মতে, প্রাচীন মায়ারা এনিমার মাধ্যমে বালচে গ্রহণ করত, যাতে এর মাতাল করার ক্ষমতা বাড়ে। স্পেনীয়রা মায়াদের পরাজিত করার পর, এই পানীয়টি নিষিদ্ধ করে এবং তাদের বাগান ধ্বংস করে।
আশাম (মিষ্টি)

আশাম হল একটি ভুট্টা ভিত্তিক ক্যারিবীয় মিষ্টি। আফ্রিকায় এর উৎপত্তি বলে ধারণা করা হয় এবং একান শব্দ "ও-সিয়াম" থেকে এর নাম আশাম এসেছে, যার অর্থ "ভাজা এবং গুঁড়ো করা ভুট্টা"। অন্যান্য নামগুলির মধ্যে রয়েছে ব্রাউন জর্জ (জামাইকা), আশাম (গ্রেনাডা), স্যানসাম এবং চিলি বিবি (ত্রিনিদাদ), ক্যান শাম, ক্যাশাম এবং কাশাম (বেলিজ)।
শুকনো ভুট্টার দানা বার করে তা শুকনো ভেজে ভালোভাবে গুঁড়ো করে এটি তৈরি করা হয়। তারপর মিশ্রণে লবণ বা চিনি যোগ করা যেতে পারে এবং এটি শুকনো বা পানি দিয়ে খাওয়া যেতে পারে।
ফ্রাই জ্যাক

ফ্রাই জ্যাক হল একটি ঐতিহ্যবাহী খাবার, যা বেলিজের রান্নায় ব্যবহৃত হয়। এটি ছাঁকা তেলে মণ্ড হিসেবে ভাজা হয় এবং সাধারণত প্রাতঃরাশে পরিবেশন করা হয়। এগুলো বৃত্ত বা ত্রিভুজ আকৃতিতে তৈরি করা যেতে পারে।
ফ্রাই জ্যাক শুধুমাত্র বেলিজের খাবার নয়। এটি বিশ্বের বিভিন্ন দেশে ভিন্ন নামে পরিচিত। নিউ অরলিন্সে (যুক্তরাষ্ট্র) এটি ‘বেইনেটস’ নামে পরিচিত। মেক্সিকো, অন্যান্য লাতিন আমেরিকান দেশ এবং দক্ষিণ-পশ্চিম যুক্তরাষ্ট্রে একে ‘সোপাইপিল্লাস’ বলা হয়। অনেক জায়গায় এটি ‘ভাজা মণ্ড’ নামেও পরিচিত।
এটি তৈরিতে সাধারণত ময়দা, বেকিং পাউডার, লবণ, উদ্ভিজ্জ তেল এবং জল ব্যবহার করা হয়। প্রথমে উপাদানগুলো মিশিয়ে ময়দার মণ্ড তৈরি করা হয়। এরপর সেটি কিছুক্ষণ রেখে দেওয়া হয়, যাতে ময়দা ফুলে ওঠে। ময়দা ফুলে উঠলে, তা পাতলা করে বেলা হয় এবং স্ট্রিপ বা টুকরো করে কাটা হয়। পরে এগুলো তেলে ভাজা হয়। ভাজা ফ্রাই জ্যাকের ওপর জ্যাম, মটরশুটি বা পনিরের মতো উপাদান রাখা যেতে পারে।
রেকাডো রোজো

রেকাডো রোজো বা আছিওটে পেস্ট হল একটি জনপ্রিয় মশলার মিশ্রণ। এটি এখন মেক্সিকান এবং বেলিজের রন্ধনশৈলী, বিশেষ করে ইউকাতান এবং অখাকাতের রন্ধনশৈলীর সাথে ঘনিষ্ঠভাবে সম্পর্কিত। এই মশলা মিশ্রণে সাধারণত আন্নাটো, ওরিগানো, জিরা, লবঙ্গ, দারচিনি, কালো মরিচ, অলস্পাইস, রসুন এবং লবণ থাকে। আন্নাটো বীজগুলি মিশ্রণটিকে লাল রঙে রঞ্জিত করে এবং খাবারে একটি বিশেষ লাল-কমলা রঙ প্রদান করে।
মিশ্রণটি লেবুর রস, পানি, তেল, অথবা ভিনেগারে গুলিয়ে মাংসে ম্যারিনেড হিসেবে ব্যবহার করা হয়, অথবা সরাসরি মাংসে মাখানো হয়। তারপর মাংসটি গ্রিল, বেক, বারবিকিউ, বা ব্রয়েল করা হয়। কখনও কখনও এটি ভুট্টার ময়দায় যোগ করা হয় যাতে এমপানাডাস এবং লাল তামালেসে একটি রুচিবর্ধক স্বাদ এবং রঙ তৈরি হয়। এটি "টাকোস আল পাস্তর" বা "চোরিজো" তৈরির একটি উপাদান হিসাবেও ব্যবহার করা হতে পারে।
মায়া অঞ্চলে তৈরি করা হয়: ইউকাটান মেক্সিকো, বেলিজ, গুয়াতেমালা এবং হন্ডুরাসে।<ref name="honest-food/recado-negro2"></ref>
রেকাডো নিগ্রো তৈরি হয় পোড়ানো শুকনো লাল মরিচ, ভাজা কালো মরিচের দানা, অলস্পাইস, জিরা, লবঙ্গ, এবং আছিওটে, পোড়ানো টরটিলা, পেঁয়াজ এবং রসুন, তেঁতুলের রস<ref name="rickbayless/sour-orange"></ref>, রসুন, ওরিগানো এবং লবণ দিয়ে।
রিকাডোর বৈকল্পিকগুলির মধ্যে রয়েছে: রিকাডো ব্লাঙ্কো, রিকাডো মেচাডো এবং রিকাডো স্প্যানিশ।<ref name="yucatantoday/recado"></ref>
হোয়েন্টে

হোয়েন্টে হল একটি ঐতিহ্যবাহী মিষ্টি ঢেমশি ডাম্পলিং। ভুটানের হা ভ্যালি থেকে এটি উদ্ভূত হয়েছে। এটি মোমোর মতো করে তৈরি করা হয়, ঢেমশি ময়দা ব্যবহার করে। সাধারণত ময়দায় পালং শাক বা মুলা পাতা, আমরান্থ বীজ (জিম্তসে), পনির, মাখন, লাল মরিচ গুঁড়ো, পেঁয়াজ এবং আদা মিশ্রিত থাকে। এটি সাধারণত "লোম্বা" উৎসবের সময় খাওয়া হয় এবং এটি কৃষি উৎসবের ফসল তোলার মরশুমের শেষ ও নতুন বছরের উদযাপন চিহ্নিত করে।
তবে, নগরায়নের সাথে সাথে তরুণ প্রজন্মের মধ্যে হোয়েন্টে তার স্থান হারাচ্ছে।
২০১৭–১৮ সন্তোষ ট্রফি

২০১৭–১৮ সন্তোষ ট্রফি সন্তোষ ট্রফির ৭২তম সংস্করণ আসর, যা তাদের আঞ্চলিক এবং রাজ্য ফুটবল অ্যাসোসিয়েশনগুলির প্রতিনিধিত্বকারী দলগুলির জন্য ভারতের প্রধান প্রতিযোগিতা। এই প্রতিযোগিতাটি ২০১৮ সালের ৮ই জানুয়ারি তারিখে বাছাইপর্বের মাধ্যমে শুরু হয় এবং ২০১৮ সালের ১লা এপ্রিল ফাইনালের মাধ্যমে শেষ হয়। ফাইনালে পেনাল্টিতে পশ্চিমবঙ্গকে ৪–২ ব্যবধানে পরাজিত করে কেরালা তাদের ষষ্ঠ চ্যাম্পিয়নশিপ জিতেছিল।
পশ্চিমবঙ্গ ডিফেন্ডিং চ্যাম্পিয়ন ছিল, ২০১৬–১৭ মৌসুমে ফাইনালে গোয়াকে পরাজিত করেছিল। কলকাতায় পুরো প্রতিযোগিতাটি অনুষ্ঠিত হয়েছিল।
নিম্নলিখিত ১০টি দল ২০১৭–১৮ সন্তোষ ট্রফির জন্য যোগ্যতা অর্জন করেছিল:
প্রিয়া বাপট

প্রিয়া বাপট একজন ভারতীয় অভিনেত্রী যিনি মূলত মারাঠি বিনোদন জগতের সাথে যুক্ত। তিনি "কাকস্পর্শ" এবং "আমি দোঘি" চলচ্চিত্রে তার ভূমিকার জন্য সর্বাধিক পরিচিত। তিনি ২০১৩ সালে স্ক্রিন পুরস্কারে সেরা অভিনেত্রীর পুরস্কার জিতেছিলেন। "হ্যাপি জার্নি" চলচ্চিত্রে তার অভিনয়ের জন্য তিনি সেরা অভিনেত্রী হিসাবে মহারাষ্ট্র রাজ্য চলচ্চিত্র পুরস্কার জিতেছিলেন। ২০১৪ সালে তিনি মারাঠি ফিল্মফেয়ার পুরস্কারে সেরা অভিনেত্রী বিভাগে মনোনীত হয়েছিলেন। তিনি মারাঠি সিনেমার সর্বোচ্চ পারিশ্রমিকপ্রাপ্ত অভিনেত্রীদের একজন। 
প্রিয়া বাপট ভারতের মহারাষ্ট্রের মুম্বাইতে জন্মগ্রহণ করেন। তিনি রুইয়া কলেজ থেকে গণযোগাযোগে স্নাতক ডিগ্রি অর্জন করেন। তিনি ২০১১ সালে সহ-অভিনেতা উমেশ কামাতকে বিয়ে করেন 
২০০০ সালে "ডঃ বাবাসাহেব আম্বেদকর" সিনেমার মাধ্যমে তিনি চলচ্চিত্র জগতে পা রাখেন। "মুন্নাভাই এমবিবিএস" এবং "লাগে রাহো মুন্নাভাই" ছবিতে তার অভিনয় দর্শকদের মনে চিরস্থায়ী জায়গা করে নিয়েছিল। "কাকস্পর্শ" এবং "টাইমপাস ২" -তে বাপটের অভিনয় সমালোচকদের কাছ থেকে ইতিবাচক পর্যালোচনা পায়। তাকে "শুভম কারোটি", "ভিকি কি ট্যাক্সি", "আবলমায়া" ইত্যাদি অনেক টিভি ধারাবাহিকেও অভিনয় করতে দেখা গেছে। তিনি ২০০৯ সালে ""মি শিবাজিরাজে ভোঁসলে বোলতে"" সিনেমায় বাপট শশীকলা ভোঁসলের ভূমিকায় অভিনয় করেছিলেন। তিনি "অন্ধালী কোশিম্বির", ""হ্যাপি জার্নি"", ""ভাজনদার"", ""টাইম প্লিজ"" সহ অনেক চলচ্চিত্রে গুরুত্বপূর্ণ ভূমিকায় অভিনয় করেছেন। তিনি মায়ানগরী-সিটি অফ ড্রীমস্ ওয়েব সিরিজে পূর্ণিমা রাও গায়কোয়াড়ের ভূমিকায় অভিনয় করেছিলেন। 
প্রিয়ার বড় বোন শ্বেতা বাপট, একজন পোশাক পরিকল্পনা বিশেষজ্ঞ। তারা "সাওয়েঞ্চি" নামক উদ্যোগের সাতেহ যুক্ত যার মাধ্যমে ভারতীয় তাঁতি সম্প্রদায়কে সাহায্য করা হয়।
ফাইলস (গুগল)

ফাইলস (পূর্বে ফাইলস গো নামে পরিচিত) হল একটি ফাইল ব্যবস্থাপনা অ্যাপ, যা গুগল দ্বারা তৈরি করা হয়েছে ফাইল ব্রাউজিং, মিডিয়া ব্যবহারের সুবিধা, স্টোরেজ পরিষ্কারকরণ এবং অফলাইন ফাইল স্থানান্তরের জন্য। এটি গুগল কর্তৃক ৫ ডিসেম্বর, ২০১৭ তারিখে প্রকাশিত হয়েছিল এবং চীনের জন্য একটি বিশেষ সংস্করণ ৩০ মে, ২০১৮ তারিখে প্রকাশ করা হয়।
৯ আগস্ট, ২০২১ তারিখে, অ্যাপটি Material You ডিজাইনে আপডেট করা হয়, যেখানে বড় বোতাম ও লেবেল যুক্ত হয় এবং অ্যান্ড্রয়েড ১২'র ডাইনামিক থিমিংয়ের সমর্থন যুক্ত করা হয়।
অ্যাপটি বর্তমানে শুধুমাত্র অ্যান্ড্রয়েড অপারেটিং সিস্টেমে উপলব্ধ এবং এতে তিনটি প্রধান ট্যাব রয়েছে: ক্লিন, ব্রাউজ এবং শেয়ার। গুগল পিক্সেল ডিভাইসে, শেয়ার ট্যাবটি মেনু বোতামে ক্লিক করে খুঁজে পাওয়া যায়।
এই পৃষ্ঠাটি অনাবশ্যক অ্যাপ, বড় ফাইল এবং সদৃশ ফাইল চিহ্নিত করে যা ব্যবহারকারীর আর দরকার নাও হতে পারে। এটি স্টোরেজ প্রায় সম্পূর্ণ হয়ে গেলে ব্যবহারকারীকে সতর্কও করতে পারে।
এছাড়াও একটি "ট্র্যাশ" ফিচার রয়েছে, যেখানে সংরক্ষিত ফাইল ৩০ দিনের মধ্যে স্থায়ীভাবে মুছে ফেলা হয়।
এই পৃষ্ঠায় সম্প্রতি ব্যবহৃত ফাইলগুলো উপরে ফোল্ডার আকারে প্রদর্শিত হয়, এবং নিচের অংশে বিভিন্ন ক্যাটাগরি থাকে যেমন: "ডাউনলোডস", "ছবি", "ভিডিও", "অডিও", "ডকুমেন্টস ও অন্যান্য", এবং "অ্যাপস"।
এছাড়াও এতে একটি "ফেভারিটস" ফোল্ডার, একটি "সেইফ ফোল্ডার" রয়েছে যা প্যাটার্ন বা পিন দ্বারা ফাইল সুরক্ষিত রাখে, এবং দুটি বোতাম যা "অভ্যন্তরীণ স্টোরেজ" এবং "অন্যান্য স্টোরেজ"-এ নিয়ে যায়।
সাথে, অ্যাপটিতে একটি বিল্ট-ইন মিডিয়া প্লেয়ার/ইমেজ ভিউয়ারও রয়েছে এবং এটি ফাইল ব্যাকআপের জন্য গুগল ড্রাইভ সমর্থন করে।
ফাইলস পিয়ার-টু-পিয়ার শেয়ারিং (Nearby Share দ্বারা চালিত) ব্যবহার করে ফাইল বা অ্যাপ পাঠাতে ও গ্রহণ করতে পারে। এটি এনক্রিপশনও ব্যবহার করে যাতে ভাগ করা বিষয়বস্তু নিরাপদ থাকে।
ফাইলস (অ্যাপল)

ফাইলস হল একটি ফাইল ব্যবস্থাপনা অ্যাপ, যা অ্যাপল ইনক. দ্বারা তৈরি করা হয়েছে এবং iOS ১১ এবং পরবর্তী সংস্করণ বা iPadOS চালিত ডিভাইসগুলোর জন্য উপলব্ধ।
২০১৭ সালের ওয়ার্ল্ডওয়াইড ডেভেলপার্স কনফারেন্স-এর ঠিক আগে অ্যাপ স্টোর-এ অ্যাপটির নাম প্রথমবারের মতো দেখা যায়। কিছুক্ষণ পরেই অ্যাপল অফিসিয়ালভাবে এটি ঘোষণা করে। ফাইলস ব্যবহারকারীদের তাদের ডিভাইসে সংরক্ষিত ফাইল ব্রাউজ করতে দেয় এবং আইক্লাউড, ড্রপবক্স, ওয়ানড্রাইভ, এবং গুগল ড্রাইভ-এর মতো ক্লাউড স্টোরেজ পরিষেবাগুলোর মাধ্যমে সংযুক্ত ফাইল পরিচালনা করতে সাহায্য করে।
এই অ্যাপ ফাইল সংরক্ষণ, খোলা এবং সাজানোর সুযোগ দেয়, ব্যবহারকারীরা তাদের ফাইলগুলো নির্দিষ্ট ফোল্ডার এবং সাব-ফোল্ডারে রাখতে পারেন। iPadOS এবং iOS ১৫ এবং তার পরবর্তী সংস্করণগুলোতে ব্যবহারকারীরা সরাসরি ফাইলস এবং অন্যান্য অ্যাপগুলোর মধ্যে ফাইল ড্র্যাগ-এন্ড-ড্রপ করতে পারেন, তবে iOS ১৫-এর পূর্ববর্তী সংস্করণগুলোতে এই সুবিধা শুধুমাত্র ফাইলস অ্যাপের মধ্যে সীমাবদ্ধ।
ব্যবহারকারীরা রঙ-সংকেতিত বা কাস্টম নামযুক্ত ট্যাগ ব্যবহার করে ফাইল সংগঠিত করতে পারেন, এবং একটি নিরবিচার সার্চ বার ফোল্ডারের ভেতর ফাইল খুঁজতে সহায়তা করে (তবে এটি অন্য অ্যাপের মধ্যে খোঁজ করতে পারে না)। একটি তালিকা ভিউ বিভিন্ন সাজানোর বিকল্প প্রদান করে। অ্যাপটি উচ্চ-মানের FLAC অডিও ফাইল একচেটিয়াভাবে চালাতে পারে এবং টেক্সট ফাইল, ছবি, "মিউজিক মেমো" এবং জিপ ফাইল দেখারও সমর্থন দেয়, তবে ভিডিও সমর্থন সীমিত।
২০১৭ সালের ৫ জুন, ওয়ার্ল্ডওয়াইড ডেভেলপার্স কনফারেন্স শুরুর কয়েক ঘণ্টা আগে, ডেভেলপার স্টিভ ট্রটন-স্মিথ অ্যাপ স্টোর-এ "Files" নামক একটি অ্যাপের তথ্য খুঁজে পান, যা আইওএস ১১-এর জন্য তৈরি ছিল। অ্যাপল পরবর্তীতে অফিসিয়ালভাবে এই অ্যাপটির ঘোষণা দেয়।
ফাইলস ব্যবহারকারীদের লোকাল ফাইল ব্রাউজের পাশাপাশি আইক্লাউড, বক্স, ড্রপবক্স, Google Drive, ওয়ান ড্রাইভ এবং অন্যান্য ক্লাউড স্টোরেজ পরিষেবাগুলোর মাধ্যমে সংযুক্ত ফাইল পরিচালনা করতে দেয়।
অ্যাপটি এফএলএসি অডিও ফাইল চালাতে পারে, এবং জিপ ফাইল সংরক্ষণাগার খোলার সুবিধা প্রদান করে।
সোফিয়া বানো

সোফিয়া বানো একজন পাকিস্তানি প্রাক্তন চলচ্চিত্র অভিনেত্রী এবং গায়িকা। ইনি ১৯৬০ এবং ১৯৭০ এর দশকে ললিউড চলচ্চিত্রে কাজ করতেন। ইনি বেশিরভাগ সিনেমাতে সহায়ক চরিত্রে অভিনয় করেছিলেন। তার অভিনীত উল্লেখযোগ্য চলচ্চিত্রগুলির মধ্যে রয়েছে "এহসাস" (১৯৭২), "ঘরানা" (১৯৭৩), এবং "পরদে মে রেহনে দো" (১৯৭৩)। তিনি ১৯৭৩ সালে সেরা সহ-অভিনেত্রী বিভাগে নিগার পুরস্কার জিতেছিলেন 
সোফিয়ার জন্ম ব্রিটিশ ভারতের বোম্বেতে (বর্তমান মুম্বাই)। সেখানেই তিনি ১৯৬০ এর দশকের গোড়ার দিকে চলচ্চিত্রে কাজ শুরু করেন। তিনি মুম্বাইয়ের চলচ্চিত্র জগতের অনেক পার্শ্ব চরিত্রে অভিনয় করেছিলেন। 
১৯৬০-এর দশকে ললিউড সিনেমায় কাজ করার জন্য বানো ভারতের বোম্বে থেকে পাকিস্তানে আসেন। তার প্রথম সিনেমা "ছোটি বেহেন" ১৯৬৪ সালে মুক্তি পায়, যেখানে তিনি সহায়ক চরিত্রে অভিনয় করেন। তার পরবর্তী সিনেমা, "আকেলে না জানা" তে তাকে অভিনেতা মুহাম্মদ আলীর বিপরীতে প্রধান নায়িকার ভূমিকায় অভিনয়ের প্রস্তাব দেওয়া হয়েছিল। কিন্তু ছবিটি ব্যাবসায়িকভাবে সাফল্য পেতে পারেনি। ১৯৭৩ সাল ছিল তার ক্যারিয়ারের সবচেয়ে গুরুত্বপূর্ণ বছর, কারণ সেই সময় তিনি দুটি ছবিতে অভিনয়ের জন্য চুক্তিবদ্ধ হন, "ঘরানা" এবং শাবাব কিরনভির "পরদে মে রেহনে দো" । এই দুটি সিনেমাই ব্যবসায়িক সাফল্য পায়। পরবর্তী সিনেমাটিতে তিনি একজন গর্বিত এবং একগুঁয়ে ধনী মহিলার ভূমিকায় অভিনয় করেছিলেন। তার শেষ ছবি ছিল হাসান তারিকের পরিচালিত "জরুরাত" যা ১৯৭৬ সালে মুক্তি পায়। 
বানো তার ১২ বছরের দীর্ঘ চলচ্চিত্র জীবনে ২৮টি ছবিতে অভিনয় করেছিলেন। তিনি একটি পাঞ্জাবি সিনেমাতেও অভিনয় করেছিলেন। 
বানো করাচির পাকিস্তান মুসলিম লীগের ব্যবসায়ী এবং রাজনীতিবিদ হারুন আহমেদকে বিয়ে করেন, তাদেরদুটি সন্তান রয়েছে। তিনি এখন চলচ্চিত্র জগত থেকে অবসর নিয়েছেন।
কুমচা লেম্পি

কুমচা লেম্পি, যিনি কুমজা লেম্বি নামেও পরিচিত, প্রাচীন কাংলেইপাক (প্রাচীন মণিপুর)-এর মৈতৈ পুরাণ ও লোককথার অন্যতম চরিত্র। তিনি খোইরেনতাকের এক বাঘের আক্রমণের শিকার হওয়ার জন্য বিখ্যাত।
তার দুঃখজনক কাহিনি মৈরাং কাংলেইরোল কিংবদন্তিতে বারবার উল্লেখিত হয় এবং পেনা (বাদ্যযন্ত্র) বাজিয়ে গীতিকারগণ এখনও পর্যন্ত তা গেয়ে থাকেন।
মৈতৈ ভাষায় "কুমচা" বা "কুমজা" শব্দের অর্থ "বছর" বা "বার্ষিক"। অন্যদিকে, "লেম্পি" বা "লেম্বি" শব্দের অর্থ "সুন্দর", "শান্ত" বা "মার্জিত"।
কুমচা লেম্পি ছোট থাকতেই তার মা মারা যান। কিছুদিন পর তার বাবা পুনরায় বিবাহ করেন। তার সৎমা ছিলেন অত্যন্ত নিষ্ঠুর এবং পিতার অনুপস্থিতিতে কুমচা লেম্পির উপর কঠোর অত্যাচার চালাতেন। তিনি সৎমার নির্মম আচরণ সহ্য করতেন এবং তার জীবন দুঃখ-কষ্টে ভরা ছিল।
একদিন প্রাচীন মৈরাং-এর রাজা ঘোষণা করেন যে খোইরেনতাকের এক বাঘ লোকতাক হ্রদের তীরে ঘুরে বেড়াচ্ছে। তাই সূর্যাস্তের পর কেউ যেন বাইরে না যায়।
এই সুযোগে কুমচা লেম্পির সৎমা তাকে ইচ্ছাকৃতভাবে সন্ধ্যাবেলায় লোকতাক হ্রদের তীরে পাঠান। তিনি তাকে বলেন যে রাতের খাবারের জন্য ওষধি গাছ সংগ্রহ না করলে তিনি বাড়ি ফিরতে পারবেন না। কুমচা লেম্পি আজ্ঞা পালন করতে গিয়ে দেরি করে ফেলেন। পথে বাঘ তাকে দেখতে পায় এবং অবশেষে ক্ষুধার্ত জন্তুটি তাকে গ্রাস করে।
পরবর্তীতে রাজকর্মচারীরা তার দেহাবশেষ আবিষ্কার করেন এবং খবরটি মৈরাং রাজ্যের রাজার কানে পৌঁছায়। রাজা খুমান খম্বা নংবান-কে বাঘটিকে বন্দি করতে আদেশ দেন।
পৌবি লাই

পৌবি লাই হল একটি প্রাচীন ড্রাগন পাইথন, যা মণিপুরের লোকতাক হ্রদে বাস করত।প্রাণীটি মৈতৈ পুরাণে ও লোককথায় উল্লেখিত হয়েছে। এটি ""লোক নেস দানব-এর মণিপুরি সংস্করণ"" নামেও পরিচিত।
লোকতাক হ্রদে ময়রাং-এর জেলেদের মাছ ধরার কারণে পৌবি লাই-এর আত্মা জাগ্রত হয়। রাগান্বিত হয়ে পৌবি লাই বহু মানুষের বসতি ধ্বংস করেন ও অসংখ্য মানুষকে হত্যা করেন। তিনি প্রাচীন ময়রাং রাজ্য ধ্বংস করতে চাইলেন এবং প্রতিদিন এক ঝুড়ি চাল ও একজন মানুষ বলি দেওয়ার দাবি করেন। এতে ময়রাং-এর জনগণ আতঙ্কিত হয়।
পৌবি লাই সম্পর্কে খোংগুল লিরাকপা নামক প্রাচীন মৈতৈ পান্ডুলিপিতে উল্লেখ রয়েছে।
২০০২ সালে কারিগর করম দীনেশ্বর স্বপ্নে পৌবি লাই-এর চিত্র তৈরি করার নির্দেশ পান। পরে তিনি একটি বিশাল বৃক্ষের শিকড় খুঁজে পান এবং ৬ মাসে ২১ ফুট দীর্ঘ কাঠের ভাস্কর্য তৈরি করেন।
ক্রিসান ব্যারেটো

ক্রিসান ব্যারেটো একজন ভারতীয় অভিনেত্রী এবং মডেল যিনি মূলত হিন্দি টেলিভিশনে কাজ করার জন্য পরিচিত। ক্রিসান এমটিভির "ক্যায়সি ইয়ে ইয়ারিয়া" ধারাবাহিকে আলিয়া সাক্সেনার চরিত্রে অভিনয় করার জন্য এবং বিনোদনমূলক অনুষ্ঠান "এস অফ স্পেস ২-" তে অংশগ্রহণের জন্য সর্বাধিক পরিচিত। "এস অফ স্পেস ২-" তে তিনি চতুর্থ রানার আপ হয়েছিলেন।
ব্যারেটো মুম্বাইয়ের বান্দ্রার অ্যাপোস্টলিক কারমেল হাই স্কুল এবং মুম্বাইয়ের সেন্ট জেভিয়ার্স কলেজে পড়াশোনা করেছেন। এরপর তিনি মুম্বাইয়ের সরকারি আইন কলেজে ভর্তি হন কিন্তু অভিনয় জগতে ভবিষ্যত গড়ার লক্ষ্যে পড়াশোনা ছেড়ে দেন।
ব্যারেটো টেলিভিশন জগতে আত্মপ্রকাশ করেছিলেন "হিরোস", "দ্য ফাইটব্যাক ফাইলস" এবং "ইয়ে হ্যায় আশিকির" মতো ধারাবাহিকে অভিনয়ের মাধ্যমে। ২০১৪ সালে এমটিভি ইন্ডিয়ার "ক্যায়সি ইয়ে ইয়ারিয়া" নাটকে আলিয়া সাক্সেনার চরিত্রে অভিনয়ের মাধ্যমে তিনি তার সাফল্য অর্জন করেন। ২০১৬ সালে, তিনি অ্যান্ডটিভির "কাহানি হামারী দিল দোস্তি দিওয়ানেপান কি" ধারাবাহিকে কিয়া কাপুর চরিত্রে অভিনয় করেছিলেন। এমটিভি ইন্ডিয়ার "গার্লস অন টপ-" এ ক্রিসান তপস্যা চরিত্রে অভিনয় করেন। ২০১৬ থেকে ২০১৭ সাল পর্যন্ত, তিনি স্টার প্লাসের "ইশকবাজ" ধারাবাহিকে রোমির চরিত্রে অভিনয় করেছিলেন।
২০১৭ সালে, তিনি আল্ট বালাজির "ক্লাস অফ ২০১৭" নামক ওয়েব সিরিজে সারা চরিত্রে এবং "সাইবারস্কোয়াডে" পায়েলের চরিত্রে অভিনয় করেন। ২০১৭ থেকে ২০১৮ সাল পর্যন্ত, তিনি কালারস টিভির "সসুরাল সিমার কা" ধারাবাহিকে সঞ্জনা ভরদ্বাজ চরিত্রে অভিনয় করেছিলেন। ২০১৮ সালে ক্রিসান "তু আশিকি" ধারাবাহিকে রঙ্গোলি রাই চরিত্রে অভিনয় করেছিলেন। ২০১৯ সালে, ব্যারেটো এমটিভি ইন্ডিয়ার বিনোদনমূলক অনুষ্ঠান "এস অফ স্পেস ২" তে অংশগ্রহণ করেছিলেন যেখানে তিনি চতুর্থ রানার আপ হয়েছিলেন। ২০২২ সালের জুন মাসে, তিনি এমটিভি ইন্ডিয়ার আরেক বিনোদনমূলক অনুষ্ঠান "এমটিভি এক্স অর নেক্সটে" অংশগ্রহণ করেন।
শ্বেতা বন্দেকর

শ্বেতা বন্দেকর হলেন একজন ভারতীয় চলচ্চিত্র এবং টেলিভিশন অভিনেত্রী যিনি মুলত তামিল ও তেলুগু চলচ্চিত্র এবং তামিল ধারাবাহিকে অভিনয় করেছেন। তিনি "আলওয়ার", ভালুভান বাসুকি সহ বিবিধ জনপ্রিয় চলচ্চিত্রে অভিনয় করেছেন। পাশাপাশি সান টিভির ধারাবাহিক চন্দ্রলেখাতে অভিনয়ের জন্য তিনি পরিচিতি লাভ করেছেন। 
বন্দেকর চেন্নাইয়ের নিকটস্থ পিএমআর ইঞ্জিনিয়ারিং কলেজ থেকে প্রযুক্তিতে স্নাতক ডিগ্রি এবং ব্যবসা প্রশাসনে স্নাতকোত্তর ডিগ্রি অর্জন করেছেন। 
বন্দেকর তার প্রথম তামিল চলচ্চিত্র আলওয়ারে অভিনেতা অজিত কুমারের বোনের চরিত্রে অভিনয় করেছিলেন। ২০০৭ থেকে ২০১২ সাল পর্যন্ত, তিনি পাঁচটিরও বেশি চলচ্চিত্রে প্রধান নারী চরিত্রে অভিনয় করেছিলেন। তিনি টেলিভিশন ধারাবাহিক "মাগালে" -তে স্বপ্না চরিত্রে অভিনয় করে জনপ্রিয় হন। সান টিভিতে এই ধারাবাহিকটির হাজারের বেশি পর্ব সম্প্রচারিত হয়েছিল।
প্রার্থনা বেহেরে

প্রার্থনা বেহেরে (জন্ম ৫ জানুয়ারী ১৯৮৩) একজন ভারতীয় অভিনেত্রী। ইনি হিন্দি টেলিভিশন এবং হিন্দি ও মারাঠি চলচ্চিত্রে অভিনয় করেন। তিনি ১৬ বছর বয়সে তার কর্মজীবন শুরু করেন। প্রার্থনা হিন্দি টেলিভিশন অনুষ্ঠান "পবিত্র রিশতা" -তে বৈশালী মনোহর করঞ্জকর চরিত্রে অভিনয়ের জন্য পরিচিত। তিনি "নাইন এক্স" চ্যানেলের বিনোদনমূলক অনুষ্ঠান "ঝাকাস হিরোইন হান্ট সিজন ১" -এর বিজয়ী ছিলেন। তিনি ২০২১ সালে জি মারাঠির "মাঝি তুঝি রেশমগাঁঠ" ধারাবাহিকে নেহা কামাতের চরিত্রে অভিনয় করেন। 
২০০৯ সালে মারাঠি ছবি "রিটা" -তে অভিনয়ের মাধ্যমে প্রার্থনা তার অভিনয় জীবন শুরু করেন। ২০১০ সালে তিনি মারাঠি ছবি "মাই লেক" -এ লীলাবতীর চরিত্রে অভিনয় করেন। ২০০৯ সালে জি টিভির "পবিত্র রিশতা" ধারাবাহিকে বৈশালীর ভূমিকায় অভিনয়ের মাধ্যমে তিনি হিন্দী টেলিভিশন জগতে আত্মপ্রকাশ করেন তিনি ২০১১ সালে "লাভ ইউ...মিঃ কালাকার!" ছবিতে কাম্যা চরিত্রে অভিনয়ের মাধ্যমে বলিউড চলচ্চিত্র জগতে প্রবেশ করেন। একই বছর, তিনি "বডিগার্ড" চলচ্চিত্রে একটি পার্শ্ব চরিত্রে অভিনয় করেন। তিনি ২০১৩ সালে মারাঠি চলচ্চিত্র "জয় মহারাষ্ট্র ধাবা ভাটিন্ডায়" মুখ্য চরিত্রে অভিনয় করেন। সেই সিনেমাতে তিনি পাঞ্জাবি মেয়ে জাসবিন্দর কৌরের চরিত্রে অভিনয় করেন। এর পরে, তিনি "মিতওয়া" (২০১৫), "কফি আনি বড়চ কাহি" (২০১৬), "বক্রতুন্ডা মহাকায়া" (২০১৫), "মিস্টার অ্যান্ড মিসেস সাদাচারী" (২০১৬), "ফুগে" (২০১৭) এবং "তি ও তি" (২০২০) -এর মতো অনেক চলচ্চিত্রে অভিনয় করেছিলেন যেগুলি ব্যবসায়িকভাবে সফল হয়েছিল। 
বর্তমানে, তিনি জি মারাঠির "মাঝি তুঝি রেশমগাঁঠ" ধারাবাহিকে একটি মুখ্য ভূমিকায় অভিনয় করছেন। 
বেহেরে ১৯৮৩ সালের ৫ জানুয়ারী গুজরাটের ভদোদরায় একটি মারাঠি পরিবারে জন্মগ্রহণ করেন। তিনি ২০১৭ সালের নভেম্বরে গোয়ায় চলচ্চিত্র পরিচালক এবং লেখক অভিষেক জাওকারকে বিয়ে করেন। 
"উল্লেখ না থাকলে, সমস্ত সিনেমা মারাঠি ভাষায়।"
ফাইন্ডার (সফটওয়্যার)

ফাইন্ডার হল ম্যাকিনটশ অপারেটিং সিস্টেমের ডিফল্ট ফাইল ম্যানেজার এবং গ্রাফিকাল ইউজার ইন্টারফেস (GUI) শেল। এটি ব্যবহারকারীদের ফাইল, ফোল্ডার, ডিস্ক, এবং নেটওয়ার্ক ড্রাইভ সহজে পরিচালনা করতে সাহায্য করে। ফাইন্ডার অ্যাপ থেকে অন্যান্য অ্যাপ চালু করা যায় এবং ম্যাক সিস্টেমের সামগ্রিক ফাইল ব্যবস্থাপনা এর মাধ্যমে সম্পন্ন হয়।
ফাইন্ডার প্রথম চালু হয়েছিল Macintosh 128K-এর সাথে, যা ছিল অ্যাপলের প্রথম ম্যাকিনটশ কম্পিউটার। এটি Apple IIGS-এর GS/OS সিস্টেমের অংশ হিসেবেও ব্যবহৃত হয়েছে। ২০০১ সালে Mac OS X প্রকাশের সময় ফাইন্ডার সম্পূর্ণ নতুনভাবে তৈরি করা হয়।
পুরানো ক্লাসিক ম্যাক OS-এর ঐতিহ্য অনুসারে, ফাইন্ডার আইকনটি একটি হাস্যোজ্জ্বল কম্পিউটার স্ক্রিনের প্রতিচ্ছবি, যা Happy Mac নামে পরিচিত। এটি ম্যাক ব্যবহারকারীদের পরিচিত এবং প্রিয় প্রতীকগুলোর একটি।
ফাইন্ডার ফাইল সিস্টেম-এর একটি ভিউ উপস্থাপন করে, যা ডেস্কটপ মেটাফোর ব্যবহার করে; অর্থাৎ, ফাইল এবং ফোল্ডার-গুলো উপযুক্ত আইকনের মাধ্যমে প্রদর্শিত হয়। এটি অ্যাপলের সাফারি ব্রাউজার-এর মতো ইন্টারফেস ব্যবহার করে, যেখানে ব্যবহারকারী একটি ফোল্ডারে ক্লিক করে সেটিতে যেতে পারেন এবং "পিছনে" ও "সামনে" বোতাম ব্যবহার করে স্থানান্তর করতে পারেন। সাফারির মতো, ফাইন্ডারেও ট্যাব ফিচার রয়েছে, যা ব্যবহারকারীকে একাধিক ফোল্ডার একসঙ্গে দেখার সুযোগ দেয়; এছাড়াও ট্যাবগুলো আলাদা উইন্ডো হিসেবে সরানো যেতে পারে। ফাইন্ডার উইন্ডোর বাম পাশে একটি "পছন্দের" সাইডবার রয়েছে, যেখানে গুরুত্বপূর্ণ ফোল্ডারগুলো তালিকাভুক্ত থাকে।
ক্লাসিক ম্যাক OS-এর ফাইন্ডার একটি সম্পূর্ণ আলাদা **স্প্যাটিয়াল মেটাফোর** ব্যবহার করত, যা আধুনিক macOS-এর ব্রাউজার-ভিত্তিক নকশার চেয়ে ভিন্ন।
আধুনিক ফাইন্ডার macOS-এর **গ্রাফিক্স API** ব্যবহার করে, যা বিভিন্ন ফাইলের প্রিভিউ দেখাতে পারে, যেমন ছবি, অ্যাপ্লিকেশন, এবং PDF ফাইল। **Quick Look** ফিচার ব্যবহারকারীদের স্পেসবার টিপে দ্রুত ডকুমেন্ট এবং ছবিগুলো খোলার দরকার ছাড়াই বিস্তারিতভাবে দেখার সুযোগ দেয়। ব্যবহারকারীরা ফাইলগুলো বিভিন্ন ভিউতে দেখতে পারেন, যেমন:
- **বড় আইকন ভিউ**, যেখানে ফাইলের প্রিভিউ দেখা যায়
- **তালিকা ভিউ**, যেখানে তৈরি বা পরিবর্তনের তারিখসহ বিস্তারিত তথ্য প্রদর্শিত হয়
- **গ্যালারি ভিউ** (যা macOS Mojave-তে আগের Cover Flow-এর পরিবর্তে আসে)
- **কলাম ভিউ**, যা macOS-এর পূর্বসূরি NeXTSTEP-এর দ্বারা প্রভাবিত
তৃতীয় পক্ষের ডেভেলপাররা macOS-এর জন্য বিভিন্ন ফাইন্ডার প্রতিস্থাপন তৈরি করেছেন, যা স্বাধীন অ্যাপ হিসেবে কাজ করে। এ ধরনের কিছু সফটওয়্যার হল:
- ForkLift
- Path Finder
- Xfile
- XtraFinder
Mac OS X চালুর পর, ফাইন্ডারের সবচেয়ে বড় পরিবর্তন আসে ২০০৯ সালে Mac OS X 10.6 সংস্করণে, যেখানে এটি **Cocoa API**-তে পুনর্লিখিত হয়, যদিও ব্যবহারকারীর দৃষ্টিকোণ থেকে এটি তেমন পরিবর্তিত মনে হয়নি।
চাঁদনী ভগবানী

চাঁদনী ভগবানী একজন ভারতীয় টেলিভিশন অভিনেত্রী। তিনি "কোই আপনা সা" নামক হিন্দী ধারাবাহিকে অভিনয়ের মাধ্যমে টেলিভিশন জগতে আত্মপ্রকাশ করেছিলেন। এরপর "কিঁউকি সাস ভি কভি বহু থি" নামক জনপ্রিয় হিন্দী ধারাবাহিকে অভিনেত্রী হানসিকা মোতওয়ানির পরিবর্তে একটি বিশেষ চরিত্রে অভিনয় করেন তিনি। পরে চাঁদনী সোনি টিভির ধারাবাহিক "অমিতা কা অমিত" এবং জি টিভির ধারাবাহিক "তুম হি হো বন্ধু সখা তুমহি" তে সঞ্জনা চরিত্রে অভিনয়ের জন্য সর্বাধিক পরিচিত হন। তাকে কালারস নামক হিন্দী টিভি চ্যানেলের "রূপ - মর্দ কা নয়া স্বরূপ" ধারাবাহিকে পলক চরিত্রে এবং সঞ্জীবনী নামক হিন্দী ধারাবাহিকে ডাঃ আশার নেতিবাচক চরিত্রে অভিনয় করতে দেখা গেছে। স্টারপ্লাসের "ইমলি" ধারাবাহিকে পল্লবীর চরিত্রে ভাগবানী অভিনয় করেছিলেন। ২০২৪ সালের জানুয়ারীতে ভগবানী স্টারপ্লাসের "অনুপমা" -তে অভিনেত্রী মুসকান বামনীর পরিবর্ত হিসাবে পাখি শাহের ভূমিকায় অভিনয় শুরু করেন। ধারাবাহিকের গল্প কয়েক বছর এগিয়ে যাওয়ার কারণে অক্টোবর ২০২৪ সালে মুসকান ধারাবাহিক ছেড়ে চলে যান এবং তার জায়গায় চাঁদনী সেই চরিত্রে অভিনয়ের জন্য নির্বাচিত হন।
পেন ওয়েস্ট বেঙ্গল

পেন ওয়েস্ট বেঙ্গল হল 'পেন অল ইন্ডিয়া সেন্টার'-এর বঙ্গীয় শাখার কবি, নাট্যকার, প্রাবন্ধিক, ঔপন্যাসিক, সম্পাদকদের সম্মিলিত মঞ্চ। শাখাটির সূত্রপাত ১৯৩৩ খ্রিস্টাব্দে মুম্বাইয়ে সোফিয়া ওয়াদিয়ার উদ্যোগে সর্ব ভারতীয় কেন্দ্র শুরুর পর পরই ১৯৩৪ খ্রিস্টাব্দের ২ ডিসেম্বর। এর প্রথম সভাপতি ও সম্পাদক ছিলেন যথাক্রমে কবিগুরু রবীন্দ্রনাথ ঠাকুর ও ঔপন্যাসিক মণীন্দ্রলাল বসু। বিভিন্ন সময়ে শাখাটির দায়িত্বভার সামলেছেন-
বর্তমানে শাখার সভাপতি হলেন সুবোধ সরকার।
শাখাটি অদ্যাবধি বাংলা ও ইংরেজী সাহিত্যের প্রচার-প্রসার এবং লেখকদের মত প্রকাশের পক্ষে লড়াই করে আসছে।
হংকং ক্রীড়া ফেডারেশন ও অলিম্পিক কমিটি

হংকং ক্রীড়া ফেডারেশন ও অলিম্পিক কমিটি (; এছাড়াও সংক্ষেপে আইওসি কোড এইচকেজি দ্বারা পরিচিত) হলো হংকংয়ের জাতীয় অলিম্পিক কমিটি। এই সংস্থাটির ১৯৫০ সালে প্রতিষ্ঠিত হয়েছে; প্রতিষ্ঠার ১ বছর পর ১৯৫১ সালে আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর হংকংয়ের সো কন পোতে অবস্থিত।
বর্তমানে হংকং ক্রীড়া ফেডারেশন ও অলিম্পিক কমিটির সভাপতির দায়িত্ব পালন করছেন টিমোথি সুন চিং ফোক, যিনি ১৯৯৮ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন এডগার ইয়াং।
১৯৫০ সালে হংকংয়ের বহু-ক্রীড়ার সর্বোচ্চ সংস্থা হিসেবে হংকং ক্রীড়া ফেডারেশন ও অলিম্পিক কমিটি প্রতিষ্ঠিত হয়েছে। আর্থার মোর্স এই সংস্থার প্রথম সভাপতির দায়িত্ব পালন করেছেন, যিনি ১৯৫০ হতে ১৯৫৩ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় দুই বছর পর হংকং ১৯৫২ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে; অন্যদিকে, ২০০২ শীতকালীন অলিম্পিকে অংশগ্রহণ করার মাধ্যমে প্রথমবারের মতো শীতকালীন অলিম্পিক গেমসে অংশগ্রহণ করেছে।
ভাগ্যলক্ষ্মী (অভিনেত্রী)

ভাগ্যলক্ষ্মী, যিনি ভাগ্যশ্রী নামেও পরিচিত, তিনি একজন ভারতীয় অভিনেত্রী। তিনি ১৯৮০-এর দশকে একজন বিশিষ্ট অভিনেত্রী ছিলেন। মালয়ালম, তামিল, কন্নড় এবং তেলুগু ভাষার প্রায় ৬০টি ছবিতে তিনি অভিনয় করেছিলেন।
ভাগ্যশ্রী হলেন একজন অভিজ্ঞ এবং প্রতিভাবান ভারতীয় অভিনেত্রী, যিনি মূলত তামিল, মালয়ালম, তেলুগু এবং কন্নড় চলচ্চিত্রে অভিনয় করেছেন। তাঁর অভিনয় জীবন শুরু হয় ১৯৮২ সালে "দেবিয়িন তিরুভিলাইয়াদাল" তামিল সিনেমার মাধ্যমে। এরপর ১৯৮৩ সালে তিনি মালায়ালম সিনেমা "অস্ত্রম"-এ অভিনয় করেন।
১৯৮৪ সালে তিনি একাধিক চলচ্চিত্রে কাজ করেন যাদের মধ্যে রয়েছে "ইঞ্জিন নী মারাক্কুম", যেখানে তিনি দেবীর চরিত্রে অভিনয় করেন, "পরান্নু পরান্নু পরান্নু", যেখানে তিনি চারুলতার ভূমিকায় ছিলেন। এছাড়াও, "ন্যায়াম কেটকিরেন" এবং "নালামারিয়া আভাল" সিনেমাগুলোতে তাঁর অভিনয় প্রশংসিত হয়।
১৯৮৫ ও ১৯৮৬ সালে তিনি আরও বেশি সংখ্যক সিনেমায় অভিনয় করেন, যার মধ্যে উল্লেখযোগ্য কিছু হলো "জনকীয়া কোদাথি", "উয়ারুম ঞান নাডাক্কে", "বন্দে মাতরম" (তেলুগু), "লাভ স্টোরি", "আলোরুঙ্গি অরঙ্গোরুঙ্গি", এবং "ক্যাবারে ড্যান্সার"।
১৯৮৭ থেকে ১৯৯৩ সাল পর্যন্ত তিনি নিয়মিতভাবে তামিল, মালয়ালম ও তেলুগু সিনেমায় কাজ করেন। ১৯৮৯ সালে "অশোক চক্রবর্তী" ছবিতে আনারকলির চরিত্রে অভিনয় করেন। ১৯৯১ সালে "পান্ডিরিমঞ্চম" সিনেমায় সীতার চরিত্রে অভিনয় করেন।
১৯৯৫ সালে তিনি "চিন্না বাথিয়ার" সিনেমায় নিজ নামের চরিত্র ভাগ্যশ্রীর ভূমিকায় অভিনয় করেন। ১৯৯৬ সালে তিনি "মাপ্পিল্লাই মনসু পুপোলা" ছবিতে বাসন্তির ভূমিকায় ছিলেন এবং ১৯৯৮ সালে "শ্রী রামুলাইয়া" তে কাজ করেন। দীর্ঘ বিরতির পর, ২০১৯ সালে তিনি "ধর্মপত্নী" সিনেমায় ড. জয়লক্ষ্মীর চরিত্রে ফিরে আসেন।
চলচ্চিত্রের পাশাপাশি ভাগ্যশ্রী আঞ্চলিক টেলিভিশনেও সফলভাবে কাজ করেছেন। ২০১৪ থেকে ২০১৮ সাল পর্যন্ত তিনি "কল্যাণ পারিসু" ধারাবাহিকে বিমলের মায়ের চরিত্রে অভিনয় করেন। এরপর "কৈরাসি কুদুম্বম", "অপূর্ব রাগাঙ্গাল", এবং "আজাগু" ধারাবাহিকে গুরুত্বপূর্ণ চরিত্রে দেখা যায় তাঁকে। ২০১৮-২০১৯ সালে "নীলাকুইল" ধারাবাহিকে তিনি চন্দ্রমতির চরিত্রে অভিনয় করেন।
২০২০ সালে "কল্যাণ বীদু" তে সেলভারানি চরিত্রে এবং ২০২৩ সালে "সিরাগাদিক্কা আসাই" ধারাবাহিকে পার্বতীর ভূমিকায় অভিনয় করেন। বর্তমানে তিনি "লক্ষ্মী" এবং "মুন্ড্রু মুদিচু" ধারাবাহিকে অভিনয় করছেন।
ভাগ্যলক্ষ্মী চেন্নাইতে একটি অভিজাত তামিল ব্রাহ্মণ পরিবারে জন্মগ্রহণ করেছিলেন। তার পিতা -মাতা ছিলেন শিবরাম আইয়ার এবং রাজামণি আম্মাল। তার বাবা ছিলেন পালক্কাদের অন্তর্ভুক্ত একজন "আইয়ার" আর তার মা ছিলেন কারাইকুডির একজন সৌরাষ্ট্রীয় ব্রাহ্মণ । তার এক ছোট ভাই আছে যার নাম রোহিত কুমার, তিনি একজন ইঞ্জিনিয়ার। তিনি চার্চ পার্কের সেক্রেড হার্ট ম্যাট্রিকুলেশন স্কুলে (যা বর্তমানে প্রেজেন্টেশন কনভেন্ট নামে পরিচিত) দশম শ্রেণী পর্যন্ত পড়াশোনা করেছিলেন। এরপর তিনি অভিনয় জগতে ভবিষ্য গড়ার লক্ষ্যে স্কুল ছেড়ে দেন। তিনি ধনঞ্জয়দের কাছ থেকে শাস্ত্রীয় নৃত্য শিখেছিলেন।
তার প্রথম তামিল সিনেমা ছিল "দেবিয়িন তিরুভিলায়াদাল" যা ১৯৮২ সালে মুক্তি পেয়েছিল। ১৯৮৩ সালে তার প্রথম মালায়লাম সিনেমা "আস্থারাম" মুক্তি পায়।
তিনি ১৪ এপ্রিল ২০০১ সালে গুজরাটের পোশাক ব্যবসায়ী একজন মালয়ালি চলচ্চিত্র প্রযোজক বাসুদেবন মান্নাদিয়ারের সাথে বিবাহ বন্ধনে আবদ্ধ হন। তাদের একটি ছেলে আছে, বিশ্বজিৎ। বিয়ের পর ভাগ্যলক্ষ্মী চলচ্চিত্র জগত থেকে অবসর নেন এবং তারপর ১৪ বছর ধরে তিনি গুজরাটে বসবাস করেন। তারা বর্তমানে চেন্নাইতে আছেন।
আরএমএস অলিম্পিক

আরএমএস "অলিম্পিক" ছিল একটি ব্রিটিশ ওশান লাইন এবং হোয়াইট স্টার লাইন এর তিনটি অলিম্পিক-শ্রেণীর সামুদ্রিক লাইনার জাহাজের মধ্যে প্রধান জাহাজ। "অলিম্পিক" তার ক্ষনজন্মা সহ-জাহাজ "টাইটানিক" এবং "ব্রিটানিক" এর তুলনায় এর ক্যারিয়ার ২৪ বছর স্থায়ী ছিল, ১৯১১ থেকে ১৯৩৫ পর্যন্ত। এই সময়ে এটি প্রথম বিশ্বযুদ্ধ চলাকালীন ট্রুপশিপ হিসেবে কাজ করেছিল, যেখানে এটি 'Old Reliable' () নামটি পেয়েছিল এবং এ সময় এটি "U-103" কে আঘাত করে ডুবিয়ে দেয়। যুদ্ধের পর এটি আবার বেসামরিক সেবায় ফিরে আসে এবং ১৯২০ দশক এবং ১৯৩০ দশকের প্রথম ভাগে সফলভাবে একটি মহাসমুদ্র যাত্রীবাহী জাহাজ হিসেবে কাজ করে, তবে প্রতিযোগিতা বৃদ্ধি এবং গ্রেট ডিপ্রেশন এর পর ১৯৩০ সালের পর এটি অলাভজনক হয়ে পড়ে। "অলিম্পিক" অবসরে চলে যায় এবং ১২ এপ্রিল ১৯৩৫ তারিখে স্ক্র্যাপে বিক্রি হয়ে যায়, যে প্রক্রিয়াটি ১৯৩৭ সালে সম্পন্ন হয়।
"অলিম্পিক" ছিল ১৯১০–১৩ এর মধ্যে, বিশ্বের বৃহত্তম মহাসমুদ্র যাত্রীবাহী জাহাজ, যা শুধুমাত্র কিছু সময়ের জন্য "টাইটানিক" দ্বারা বিরত ছিল, যার মাত্রা একই ছিল কিন্তু মোট গ্রস রেজিস্টার টনেজ বেশি ছিল, এর পর জার্মান এসএস "ইম্পেরেটর" জুন ১৯১৩ সালে সেবায় আসে। "অলিম্পিক" ছিল ব্রিটেনে তৈরি বৃহত্তম জাহাজ, যতক্ষণ না আরএমএস "কুইন মেরি" ১৯৩৪ সালে লঞ্চ হয়েছিল। যেটি শুধুমাত্র "টাইটানিক" এবং "ব্রিটানিক" এর ছোট ক্যারিয়ারের কারণে বিরত ছিল।
বেলফাস্ট, আয়ারল্যান্ডে নির্মিত, "অলিম্পিক" ছিল তিনটির মধ্যে প্রথমটি - অন্য দুটি হল আরএমএস টাইটানিক এবং এইচএমএইচএস ব্রিটানিক। তারা ব্রিটিশ শিপিং কোম্পানির জন্য নির্মিত বৃহত্তম জাহাজ ছিল, হোয়াইট স্টার লাইন, যা ১৯১২ সালে ২৯ টি স্টিমার এবং টেন্ডারের একটি বহর ছিল। ১৯০৭ সালের মাঝামাঝি সময়ে হোয়াইট স্টার লাইনের চেয়ারম্যান জে ব্রুস ইসমে এবং হোয়াইট স্টার লাইনের মূল কর্পোরেশন নিয়ন্ত্রণকারী আমেরিকান ফিনান্সার জে পিয়ারপন্ট মরগানের মধ্যে একটি আলোচনায় তিনটি জাহাজের উৎপত্তি হয়েছিল। হোয়াইট স্টার লাইন তার প্রধান প্রতিদ্বন্দ্বীদের কাছ থেকে ক্রমবর্ধমান চ্যালেঞ্জের মুখোমুখি হয়েছিল কুনার্ড, যা সবেমাত্র আরএমএস লুসিতানিয়া এবং আরএমএস মৌরেতানিয়া 1906 চালু করেছিল - তখন পরিষেবাতে দ্রুততম যাত্রীবাহী জাহাজ - জার্মান হামবুর্গ, আমেরিকা এবং নর্ডডয়েচার লয়েড। ইসমে গতির চেয়ে আকার এবং অর্থনীতিতে প্রতিযোগিতা করতে পছন্দ করেছিলেন এবং একটি নতুন শ্রেণির লাইনার কমিশন করার প্রস্তাব দিয়েছিলেন যা আগে যে কোনও কিছুর চেয়ে বড় হবে এবং স্বাচ্ছন্দ্য এবং বিলাসিতার শেষ শব্দ হবে। সংস্থাটি প্রাথমিকভাবে বৃহত্তম কুনার্ডারদের প্রতিক্রিয়া হিসাবে তাদের বহরে আপগ্রেড চেয়েছিল তবে 1890 সাল থেকে তাদের বৃহত্তম এবং এখন বহিরাগত জাহাজগুলি প্রতিস্থাপনের জন্য, আরএমএস টিউটোনিক এবং আরএমএস ম্যাজেস্টিক 1889। প্রাক্তনটি 'অলিম্পিক' দ্বারা প্রতিস্থাপিত হয়েছিল এবং "ম্যাজেস্টিক" এর পরিবর্তে "টাইটানিক" দ্বারা প্রতিস্থাপিত হয়েছিল। 'টাইটানিক'-এর পরাজয়ের পর হোয়াইট স্টারের নিউ ইয়র্ক সার্ভিসে 'ম্যাজেস্টিক'কে তার পুরনো জায়গায় ফিরিয়ে আনা হবে।
জাতিসংঘের মধ্যপ্রাচ্য শান্তি প্রক্রিয়ার বিশেষ সমন্বয়কারী

জাতিসংঘের মধ্যপ্রাচ্য শান্তি প্রক্রিয়ার বিশেষ সমন্বয়কারী হলেন মধ্যপ্রাচ্যের শান্তি প্রক্রিয়ায় যিনি জাতিসংঘের মহাসচিবের প্রতিনিধিত্ব করেন। সেখানে তিনি শান্তি প্রক্রিয়া সম্পর্কিত সকল রাজনৈতিক ও কূটনৈতিক প্রচেষ্টায় জাতিসংঘ ব্যবস্থার নেতৃত্ব দেন। তিনি ফিলিস্তিনি জাতীয় কর্তৃপক্ষ ও
অসলো চুক্তি স্বাক্ষরের পর ১৯৯৪ সালের জুন মাসে এটি প্রতিষ্ঠিত হয়। এটি ফিলিস্তিনি জনগণের চাহিদা পূরণ করার লক্ষ্যে সৃষ্টি করা হয়েছিল। যদিও বৈশ্বিক রাজনীতির প্রভাবে তা সফল হতে পারেনি।
উমঙ্গ জৈন

উমঙ্গ জৈন একজন ভারতীয় মডেল এবং অভিনেত্রী, যিনি জাতীয় ও আন্তর্জাতিক ক্ষেত্রে কাজ করেছেন। তিনি আনুষ্ঠানিকভাবে সকল রকম দর্শন-শ্রবন মাধ্যমে কাজ করা সর্বকনিষ্ঠ অভিনেত্রী এবং এর জন্য তিনি পুরস্কৃত হয়েছেন। তিনি ভারতে 'ক্যাডবেরি গার্ল' এবং পাকিস্তানে 'মিস মসালা গার্ল' নামেও পরিচিত, সেখান থেকেই তিনি খ্যাতি অর্জন করেন। তিনি চলচ্চিত্র ও ধারাবাহিকে কাজ করেছেন এবং ৫০০টিরও বেশি টিভি বিজ্ঞাপনের শুটিং করেছেন।
তিনি হিন্দি চলচ্চিত্র জগতে "লাভ ব্রেকআপস জিন্দেগি" দিয়ে যাত্রা শুরু করেন এবং পরে "এক থা চন্দর এক থি সুধা" ছবিতে অভিনয় করেন। ২০১৫ সালে, তিনি তিন মাসব্যাপী টেলিভিশন ধারাবাহিক, "মহারক্ষক: দেবী -তে" দেবী / দুর্গার অবতার গৌরী চরিত্রে অভিনয় করেছিলেন। একজন নৃত্যশিল্পী হিসেবে তাঁর চর্চা থাকায় এবং মার্শাল আর্টে ব্রাউন বেল্ট থাকার কারণে তাকে এই চরিত্রে অভিনয়ের জন্য মনোনীত করা হয়েছিল। উমঙ্গ জৈন বলেন যে তিনি এই চরিত্রটির প্রতি আকৃষ্ট হয়েছিলেন কারণ এটি একটি চ্যালেঞ্জিং চরিত্র ছিল।
উমঙ্গ জৈন স্টার প্লাসে দীর্ঘ-চলমান শো "ইয়ে রিশতা কেয়া কহলাতা হ্যায় -"তে তারার চরিত্রে অভিনয় করেছিলেন। নিজের চরিত্র সম্পর্কে উমঙ্গ বলেন, "এই শোতে আমি তারা চরিত্রে অভিনয় করি। সে একজন হকি খেলোয়াড়, যে পুরুষ পরিবারে বেড়ে ওঠার কারণে কিছুটা রুক্ষ প্রকৃতির, কিন্তু ভেতরে সে একজন নরম এবং মিষ্টি মানুষ। সে সবসময় যা সঠিক তার পক্ষে দাঁড়ায়।"
পল্লবী পুরোহিত

পল্লবী পুরোহিত হলেন মুম্বাইয়ের একজন ভারতীয় অভিনেত্রী যিনি ২০০৬ সাল থেকে বেশ কয়েকটি টিভি অনুষ্ঠান, টেলিভিশন বিজ্ঞাপন, হিন্দি, মালায়ালাম এবং কন্নড় চলচ্চিত্রে অভিনয় করেছেন। পল্লবী কালারস টিভির জনপ্রিয় ধারাবাহিক মধুবালা- এক ইশক এক জুনুন -এ পদ্মিনী চরিত্রে অভিনয়ের জন্য সবচেয়ে বেশি পরিচিত। মালয়ালম চলচ্চিত্র মিস্টার ফ্রড -এ তিনি অভিনেতা মোহনলালের বিপরীতে দামিনী ভার্মা চরিত্রে অভিনয় করেছেন। মালায়ালাম চলচ্চিত্র সাইলেন্সে তিনি অভিনেতা মামুত্তির বিপরীতে সঙ্গীতা চরিত্রে অভিনয় করেছেন। এছাড়াও হিন্দি চলচ্চিত্র কাঞ্চিতে অভিনেতা মিঠুন চক্রবর্তীর বিপরীতে সবিতা পাথারে চরিত্রে অভিনয় করেছেন তিনি। সম্প্রতি তিনি কন্নড় চলচ্চিত্র মনস্মিতা -তে অভিনেতা অতুল কুলকার্নির বিপরীতে স্মিতা চরিত্রে অভিনয় করেছেন।
পল্লবীর বাবা ছিলেন পালাক্কাড়ের বাসিন্দা। পল্লবীর কর্ণাটকে বড় হয়েছেন। পল্লবী ব্যবসা ব্যবস্থাপনা এবং হোটেল ব্যবস্থাপনায় স্নাতকোত্তর সম্পন্ন করেছেন। তিনি বেঙ্গালুরুর ওবেরয় হোটেলে কাজ শুরু করেছিলেন। পরে তিনি চাকরি ছেড়ে অভিনেত্রী হওয়ার সিদ্ধান্ত নেন।
তিনি বালাজি টেলিফিল্মসের বেশ কয়েকটি ধারাবাহিকে কাজ করেছেন। এই প্রযোজনা সংস্থার ""করম আপনা আপনা"" ধারাবাহিকে গায়ত্রীর ভূমিকায় অভিনয় করার জন্য তাকে নির্বাচিত করা হয়েছিল। এরপর তিনি "কাহানি ঘর ঘর কি" ধারাবাহিকে গুন চরিত্রে অভিনয় করেন। পরে তিনি জি টিভির ধারাবাহিক "কসম সে" -তে রানোর ভূমিকায় অভিনয় করেন। তার আগে অরুনিমা শর্মা এই চরিত্রে অভিনয় করেছিলেন। তিনি "বসেরা" চলচ্চিত্রে উর্বশী সংঘভির ভূমিকায়, "পিহার" ধারবাহিকে ড. সারার চরিত্রে এবং "বাজেগা ব্যান্ড বাজা" -তে দিলপ্রীতের চরিত্রে অভিনয় করেছেন। এছাড়াও তার অভিনীত বেশ কিছু প্রকল্প হল, "পাপ পুণ্য কা লেখা জোখা", "সংস্কার", "রাজা কি আয়েগি বারাত" এবং "সুজাতা" সহ অন্যান্য বহু টেলিভিশন ধারাবাহিক। তিনি কালারস টিভির "বৈরি পিয়া" ধারবাহিকে চিগি চরিত্রে অভিনয় করেছিলেন। পরে তিনি "জ্যোতি" ধারাবাহিকে আশা চরিত্রে অভিনয় করেছিলেন।
পল্লবী "সপ্ন সে ভরে নয়না" ধারাবাহিকে রোহিণী পাটবর্ধন এবং "মধুবালা- এক ইশক এক জুনুন" ধারাবাহিকে পদ্মিনীর চরিত্রে অভিনয় করেছেন। ভি কে প্রকাশ পরিচালিত মালায়ালাম সিনেমা "সাইলেন্সে" তিনি অভিনেতা মামুট্টির বিপরীতে মুখ্য ভূমিকায় অভিনয় করার সুযোগ পান। একই সাথে, তিনি সুভাষ ঘাই পরিচালিত "কাঞ্চি" সিনেমাতেও কাজ করেছিলেন। এরপর, ২০১৪ সালে তিনি "বি. উন্নিকৃষ্ণন" পরিচালিত "মিস্টার ফ্রড"' ছবিতে মোহনলালের বিপরীতে তিনজন প্রধান নায়িকার একজনের চরিত্রে অভিনয় করেন। তিনি কন্নড় ধারাবাহিক "হরহর মহাদেব-" এ দেবী লক্ষ্মীর চরিত্রে অভিনয় করেছিলেন। তিনি কন্নড় চলচ্চিত্র "মনস্মিতা" -তে অভিনেতা "অতুল কুলকার্নির" বিপরীতে স্মিতা নামের একজন ধ্রুপদী নৃত্যশিল্পীর ভূমিকায় অভিনয় করেছিলেন।
সৃষ্টি জৈন

সৃষ্টি জৈন হলেন একজন ভারতীয় টেলিভিশন অভিনেত্রী, যিনি স্টার প্লাসের "মেরি দুর্গা" -তে দুর্গা চৌধুরী আহলাওয়াত এবং সনি টিভির "ম্যায় মাইকে চলি জাউঙ্গি-তে" জয়া শর্মা চরিত্রে অভিনয়ের জন্য পরিচিত।
সৃষ্টি জৈন ভারতের মধ্যপ্রদেশ রাজ্যের ভোপাল শহরে জন্মগ্রহণ করেন।
"ওয়্যার ছোড় না ইয়ার" ছবিতে শিশু অভিনেতা হিসেবে সৃষ্টি জৈন আত্মপ্রকাশ করেছিলেন। তিনি ২০১৬ সালে"সুহানি সি এক লড়কি" দিয়ে টিভিতে অভিনয় জীবন শুরু করেন, এখানে তাঁর চরিত্রের নাম ছিল কৃষ্ণা মাথুর।
২০১৭ সালের জুলাই থেকে তিনি স্টারপ্লাসের "মেরি দুর্গা" ধারাবাহিকে পরশ কালনাওয়াত-এর বিপরীতে দুর্গা চৌধুরী আহলাওয়াতের চরিত্রে অভিনয় করেছিলেন, ২০১৮ সালের মার্চ মাসে অনুষ্ঠানটি বন্ধ হয়ে যাওয়ার আগে পর্যন্ত তিনি এখানে অভিনয় করেছেন।
২০১৮ থেকে ২০১৯ সাল পর্যন্ত, তিনি সনি এন্টারটেইনমেন্ট টেলিভিশনের "ম্যায় মাইকে চলি জাউঙ্গি-"তে নমিশ তানেজার বিপরীতে জয়া শর্মার চরিত্রে অভিনয় করেছিলেন।
"ম্যায় মাইকে চলি জাউঙ্গি" শেষ হওয়ার ঠিক পরেই তাঁকে স্টার ভারত -এর "এক থি রানি এক থা রাবন" -এ ময়ূরা চরিত্রে এবং তারপর অ্যান্ডটিভির "লাল ইশক" -এর একটি পর্বে ইয়ামির চরিত্রে অভিনয়ের জন্য নেওয়া হয়েছিল।
তিনি পরবর্তীতে, জি টিভির "হামারি ওয়ালি গুড নিউজ" -এ একটি সমান্তরাল প্রধান চরিত্র নব্য অগ্নিহোত্রী রূপে অভিনয় করেন। ২০২৩ সালে, তিনি সনি সাব -এর "আলি বাবা"-তে সুমেধ মুদগালকারের বিপরীতে তাহিরা এবং সনি এন্টারটেইনমেন্ট টেলিভিশনের "বড়ে আচ্ছে লাগতে হ্যায় ৩-" এ ঋতিকা সুদের চরিত্রে অভিনয় করেছিলেন। তিনি ২০২৩ সালে পাঞ্জাবি ছবি "জুনিয়র"-এ আমিক ভার্কের বিপরীতে সামাইরার প্রধান চরিত্রে অভিনয় করেছিলেন।
২০২৪ সালের জানুয়ারিতে, তাঁকে কালারস টিভির "চান্দ জলনে লাগা" নাটকে একজন তরুণী বিধবা প্রীতির চরিত্রে অভিনয়ের জন্য নির্বাচিত করা হয়েছিল। তবে পরের মাসেই অনুষ্ঠানটি বন্ধ হয়ে যায়। এরপর তাঁকে জি টিভির "কুমকুম ভাগ্য-তে" নেতিবাচক মুখ্য চরিত্র মনীষা রূপে অভিনয়ের জন্য নির্বাচিত করা হয়, তাঁর সঙ্গে অভিনয় করেছিলেন আবরার কাজী এবং রচি শর্মা। একই মাসে "বড়ে আচ্ছে লাগতে হ্যায় ৩" -তে অভিনয় করে বালাজি টেলিফিল্মসের সাথে তাঁর দ্বিতীয় সহযোগিতা তৈরি হয়।
অমৃতা আয়েঙ্গার

অমৃতা আয়েঙ্গার (জন্ম: ২৬শে জুলাই ১৯৯৬) একজন ভারতীয় অভিনেত্রী যিনি মূলত কন্নড় চলচ্চিত্রে কাজ করেন। তিনি একটি ফিল্মফেয়ার পুরস্কার দক্ষিণ এবং দুটি দক্ষিণ ভারতীয় আন্তর্জাতিক চলচ্চিত্র পুরস্কারের প্রাপক।
তিনি ২০১৭ সালে "সিমহা হাকিড়া হেজ্জে" চলচ্চিত্রের মাধ্যমে অভিনয় জীবনে আত্মপ্রকাশ করেন। ২০২০ সালে "লাভ মকটেল" এবং "পপকর্ন মাঙ্কি টাইগার" ছবিতে অভিনয় করে তিনি সাফল্য লাভ করেন, প্রথমটি তাঁকে সেরা পার্শ্ব অভিনেত্রী - কন্নড় বিভাগে সিমা পুরস্কার এনে দেয়। "বাদাভা রাস্কাল" (২০২১) ছবিতে অভিনয় করে তিনি শ্রেষ্ঠ অভিনেত্রী– কন্নড় এর জন্য ফিল্মফেয়ার সমালোচক পুরস্কার জিতেছেন।
২০১৭ সালে ১৯ বছর বয়সে অমৃতা আয়েঙ্গার অভিনয় জগতে আত্মপ্রকাশ করেন বিক্রম কুমার পরিচালিত "সিমহা হাকিড়া হেজ্জে" চলচ্চিত্রে অভিনয়ের মাধ্যমে। তাঁকে পরবর্তীতে ২০১৯ সালে "অনুষ্কা" ছবিতে দেখা যায়, ছবিটি সমালোচকদের মিশ্র প্রতিক্রিয়া পেয়েছিল।
২০২০ সালটি "লাভ মকটেল -"এর সাফল্যের মাধ্যমে তাঁর বিরাট সাফল্য-অর্জনের বছর হিসেবে প্রমাণিত হয়েছিল। সেখানে তিনি কৃষ্ণার বিপরীতে জোশিথা চরিত্রে অভিনয় করেছিলেন। ছবিটি বাণিজ্যিকভাবে সফল হয়েছিল এবং "দ্য নিউজ মিনিট" -এর অরবিন্দ শ্বেতা উল্লেখ করেছিলেন, "অমৃতা প্রতিশ্রুতি এবং সম্ভাবনা দেখাচ্ছেন।" তাঁর পরবর্তী মুক্তিপ্রাপ্ত ছবি, ধনঞ্জয়ের সাথে, "পপকর্ন মাঙ্কি টাইগার"-ও বক্স অফিসে সাফল্য পেয়েছিল। সেই বছর, তিনি "শিবার্জুন" চলচ্চিত্রেও অভিনয় করেছিলেন। ২০২১ সালে, ধনঞ্জয়ের সাথে পুনরায় মিলিত হয়ে অমৃতা"বাদাভা রাসকেল" ছবিতে সঙ্গীতা চরিত্রে অভিনয় করেছিলেন। এটিও বাণিজ্যিকভাবে সফল হয়। "দ্য নিউ ইন্ডিয়ান এক্সপ্রেসের" এ শারদা বলেন, "সীমিত পর্দার সময়ের মধ্যে অমৃতা তাঁর ভূমিকাকে ন্যায্যতা দিয়েছেন।"
২০২২ সালে অমৃতার চারটি ছবি মুক্তি পায়। প্রথমে তিনি "লাভ মকটেল ২" ছবিতে অভিনয় করেন, এখানে তিনি "লাভ মকটেল" -এর পূর্ববর্তী চরিত্রেই অভিনয় করেছিলেন। তাঁর পরবর্তী মুক্তিপ্রাপ্ত চলচ্চিত্র ছিল "লিকিথ শেঠি"-র সাথে "ফ্যামিলি প্যাক" , এটি সরাসরি অ্যামাজন প্রাইমে মুক্তি পায়। এরপর তিনি "উইণ্ডো সিট" ছবিতে অভিনয় করেন, যেখানে তাঁর সহ-অভিনেতা ছিলেন নিরুপ ভাণ্ডারী এবং সঞ্জনা আনন্দ। মিলানা নাগরাজের সাথে "ও"- ছিল সেই বছর তাঁর শেষ মুক্তিপ্রাপ্ত ছবি। "বেঙ্গালুরু মিররের" ওয়াই. মহেশ্বর রেড্ডি বলেছেন যে "অনাকর্ষণীয় চরিত্রে" তিনি তাঁর সেরাটা দিয়েছেন। 
২০২৩ সালে, অমৃতা আবার ধনঞ্জয়ের সাথে "গুরুদেব হোয়সালা" ছবিতে অভিনয় করেন, যা বক্স অফিসে সাফল্য পায়। এই ছবি অমৃতা এবং ধনঞ্জয়ের মধ্যে তৃতীয় সফল সহযোগিতা নিয়ে আসে। ২০২৪ সালে, অমৃতা প্রথম লিকিত শেঠির বিপরীতে "আব্বাব্বা" ছবিতে অভিনয় করেন, যা মাঝারি সাফল্য পায়। "টাইমস অফ ইন্ডিয়ার" শ্রীদেবী এস উল্লেখ করেছেন, "অমৃতা প্রমাণ করেছেন যে তাঁর অনেক কিছু দেওয়ার আছে। তাঁর রাগ তাঁর হাসির মতোই সংক্রামক।" এরপর তিনি চতুর্থবারের মতো ধনঞ্জয়ের সাথে "জেব্রা" ছবিতে অভিনয় করেন, যা ছিল তাঁর তেলুগু চলচ্চিত্রে অভিষেক।
২০২০ সালে বেঙ্গালুরু টাইমসের ৩০ জন সবচেয়ে আকাঙ্ক্ষিত নারীর তালিকায় অমৃতা ১৭তম স্থানে ছিলেন।
অন্যথায় উল্লেখ না থাকলে, সমস্ত চলচ্চিত্র কন্নড় ভাষায়।
হিকমত কুমার কার্কি

হিকমত কুমার কার্কি একজন নেপালি রাজনীতিবিদ, যিনি ৯ মে ২০২৪ থেকে কোশি প্রদেশের মুখ্যমন্ত্রী হিসেবে কাজ করছেন। এর আগে, তিনি ৯ জানুয়ারী ২০২৩ থেকে ৭ জুলাই ২০২৩ এবং ৮ সেপ্টেম্বর ২০২৩, থেকে ১৪ অক্টোবর ২০২৩ পর্যন্ত একই পদে অধিষ্ঠিত ছিলেন।
কার্কি নেপাল কমিউনিস্ট পার্টি (একীভূত মার্কসবাদী-লেনিনবাদী) এর সদস্য এবং তার স্থায়ী কমিটিতে কাজ করেন। তিনি ৫ ফেব্রুয়ারি ২০১৮ থেকে ঝাপা ৫ (এ) থেকে কোশি প্রাদেশিক সভার সদস্য হিসেবে কাজ করছেন এবং ২০২২ সালের ডিসেম্বরে প্রাদেশিক পরিষদে সিপিএন (একীভূত মার্কসবাদী-লেনিনবাদী) এর সংসদীয় দলের নেতা নির্বাচিত হন। কার্কি, যিনি ১৫ ফেব্রুয়ারি ২০১৮ থেকে ২৬ আগস্ট ২০২১ পর্যন্ত শের ধন রাইয়ের মন্ত্রিসভায় অভ্যন্তরীণ বিষয়ক ও আইন মন্ত্রী হিসেবে দায়িত্ব পালন করেছিলেন, ৭ জুলাই ২০২৩ থেকে ৮ সেপ্টেম্বর ২০২৩ এবং ৩ নভেম্বর ২০২৩ থেকে ৩ মে ২০২৪ পর্যন্ত কোশি প্রাদেশিক সভা বিরোধী দলের নেতা হিসেবেও দায়িত্ব পালন করেছেন।
১৯৯৮ উত্তর ভারত মহাসাগরের ঘূর্ণিঝড় মৌসুম

১৯৯৮ উত্তর ভারতীয় মহাসাগর ঘূর্ণিঝড় মৌসুম ছিল বার্ষিক ক্রান্তীয় ঘূর্ণিঝড় গঠনের একটি সক্রিয় মৌসুম। এই মৌসুমের নির্দিষ্ট সীমা নেই, তবে সাধারণত এপ্রিল থেকে ডিসেম্বরের মধ্যে ঘূর্ণিঝড়গুলি বেশি গঠিত হয়। এই তারিখগুলি ঐতিহ্যগতভাবে সেই সময়সীমাকে নির্দেশ করে যখন উত্তর ভারত মহাসাগর অঞ্চলে বেশিরভাগ ক্রান্তীয় ঘূর্ণিঝড় তৈরি হয়। উত্তর ভারত মহাসাগরে দুটি প্রধান সমুদ্র রয়েছে—বাংলার উপসাগর, যা ভারতীয় উপমহাদেশের পূর্বদিকে অবস্থিত, এবং আরব সাগর, যা ভারতের পশ্চিমদিকে অবস্থিত। এই অঞ্চলের আনুষ্ঠানিক আঞ্চলিক বিশেষায়িত আবহাওয়া কেন্দ্র (RSMC) হল ভারতীয় আবহাওয়া বিভাগ (IMD), যখন যৌথ টাইফুন সতর্কতা কেন্দ্র (JTWC) অনানুষ্ঠানিক পরামর্শ প্রদান করে। প্রতি মৌসুমে উত্তর ভারত মহাসাগরে গড়ে চার থেকে ছয়টি ঝড় তৈরি হয়, যার শীর্ষ সময়কাল মে ও নভেম্বর মাসে। IMD-এর মতে, ৪৫°পূ থেকে ১০০°পূ মধ্যে সংঘটিত ঘূর্ণিঝড়গুলি এই মৌসুমের অন্তর্ভুক্ত।
সানজৌলি মসজিদ

সানজৌলি মসজিদ ভারতের হিমাচল প্রদেশ রাজ্যের সানজৌলিতে অবস্থিত একটি মসজিদ। এটি শিমলা জেলার অন্যতম গুরুত্বপূর্ণ মসজিদ।
১৯০৭ সালে প্রতিষ্ঠিত মসজিদটিকে সময়ের পরিক্রমায় বহুবার সংস্কার ও পরিবর্তন করা হয়। বিশেষ করে ২০০৭ সাল থেকে কোনো উন্নয়ন অনুমোদন ছাড়াই এতে একাধিক তলা সংযোজন করা হয়।
২০২৪ সালে হিন্দু সংগঠন ও স্থানীয় বাসিন্দারা মসজিদের সম্প্রসারণ নিয়ে উদ্বেগ প্রকাশ করে, দাবি করেন যে এটি অবৈধ এবং জমিটি ওয়াকফ পরিষদের নয়, বরং রাজস্ব বিভাগের মালিকানাধীন। ওয়াকফ পরিষদ মূল একতলা মসজিদের অস্তিত্ব স্বীকার করলেও, ২০১৮ সালের মধ্যে অনুমোদনহীনভাবে নির্মিত অতিরিক্ত চারটি তলার বৈধতা নিয়ে তারা অনিশ্চিত ছিল। ৩০ আগস্ট ২০২৪ সালে, মসজিদের সাথে যুক্ত একটি গোষ্ঠী স্থানীয় ব্যবসায়ীদের আক্রমণ করেছিল বলে অভিযোগ ওঠে, যা মসজিদের উন্নয়ন সংক্রান্ত উত্তেজনা আরও বাড়িয়ে তোলে। সংবাদমাধ্যমের প্রতিবেদনে দাবি করা হয় যে, এক হিন্দু পুরুষকে ছয়জন ব্যক্তি আক্রমণ করেন, যারা পরে মসজিদে আশ্রয় নেন বলে জানা গেছে। এই অভিযুক্ত হামলাটি হিন্দু ডানপন্থী সংগঠনগুলোর বিক্ষোভের সূত্রপাত ঘটায়। তারা দাবি করে যে মসজিদটিকে "বহিরাগতদের" আশ্রয় দেওয়ার জন্য ব্যবহার করা হচ্ছে, যা সাম্প্রদায়িক উত্তেজনা বাড়িয়ে তুলছে। কেউ কেউ মনে করেন যে অভিযোগগুলো মূলত ইসলামবিদ্বেষ ও সংখ্যালঘু-বিরোধী মনোভাব থেকে প্ররোচিত। পরিস্থিতিটি রাজনৈতিক মনোযোগ আকর্ষণ করে, কিছু স্থানীয় নেতা মসজিদটি ভেঙে ফেলার পক্ষে অবস্থান নেন, অন্যদিকে রাজ্য সরকার সকল নাগরিকের জন্য সমান অধিকার নিশ্চিত করার ওপর গুরুত্ব দেয় এবং শান্তি বজায় রাখার প্রতিশ্রুতি দেন। সেপ্টেম্বর মাসের প্রতিবেদন অনুযায়ী, এই বিষয়টি ১৪ বছর ধরে চলমান এবং ২০২০ সাল থেকে ৪৫টি শোনানি অনুষ্ঠিত হয়েছে। ওয়াকফ পরিষদ বিরোধ মীমাংসার লক্ষ্যে পৌর আদালতকে অনুরোধ করে যে তারা যেন মসজিদের নির্মাণকাজ স্থানীয় পরিষদের অনুমোদন না পাওয়া পর্যন্ত ভাঙার কোনো আদেশ না দেয়। তবে, ৫ অক্টোবর, পৌর আদালত অবৈধ তিনতলা ভেঙে ফেলার আদেশ দেয়। মসজিদ কমিটি স্বেচ্ছায় তিনটি তলা ভেঙে ফেলার প্রস্তাব দেয় এবং ভাঙার কাজ সম্পন্ন করার জন্য দুই মাসের সময় দেওয়া হয়। নভেম্বরে, পৌর আদালতের আদেশের বিরুদ্ধে ওয়াকফ পরিষদের একটি আপিল শিমলা জেলা আদালত কর্তৃক খারিজ হয়ে যায়।
মসজিদটি ঐতিহ্যবাহী ইসলামিক স্থাপত্যশৈলীতে নির্মিত, যার নকশা সরল ও মার্জিত। এতে সাধারণত খিলান ও একটি মিনার বিদ্যমান, যা বহু ভারতীয় মসজিদের বৈশিষ্ট্য। এর অবস্থান পার্বত্য অঞ্চলে হওয়ায় স্থাপনাটি স্থানীয় প্রাকৃতিক পরিবেশের সঙ্গে সুন্দরভাবে মিশে গেছে।
খুলনার রাস্তাঘাটের তালিকা

খুলনার রাস্তাঘাটের তালিকা বাংলাদেশের খুলনা শহরের সকল প্রধান রাস্তাঘাটকে অন্তর্ভুক্ত করে। রাস্তাঘাটকে বাংলায় সড়ক বা সরণিও বলা হয়।
বিশ্ব সামাজিক ন্যায়বিচার দিবস

বিশ্ব সামাজিক ন্যায়বিচার দিবস বা সামাজিক ন্যায়বিচার সমতা দিবস হলো একটি আন্তর্জাতিক দিবস যা সামাজিক ন্যায়বিচার প্রচারের প্রয়োজনীয়তাকে স্বীকৃতি দেয়। এর মধ্যে দারিদ্র্য, বর্জন, লিঙ্গ বৈষম্য, বেকারত্ব, মানবাধিকার এবং সামাজিক সুরক্ষার মতো সমস্যাগুলি মোকাবেলার প্রচেষ্টা অন্তর্ভুক্ত রয়েছে। বার্ষিকভাবে এই দিবস ২০ ফেব্রুয়ারি পালিত হয়।
জাতিসংঘ, আমেরিকান লাইব্রেরি অ্যাসোসিয়েশন (এএলএ) এবং আন্তর্জাতিক শ্রম সংস্থাসহ অনেক সংস্থা দারিদ্র্য, সামাজিক ও অর্থনৈতিক বর্জন এবং বেকারত্ব মোকাবেলা করে বৃহত্তর সামাজিক ন্যায়বিচার সম্পর্কে বিবৃতি দেয়। জাতিসংঘের সাধারণ পরিষদ ২০০৭ সালের ২৬ নভেম্বর এর অনুমোদন দেয়। ২০০৭ সাল থেকেই। এই দিবস পালন শুরু হয় এবং ২০০৯ সাল থেকে শুরু করে প্রতি বছর ২০ ফেব্রুয়ারি বিশ্ব সামাজিক ন্যায়বিচার দিবস হিসেবে পালন করার সিদ্ধান্ত নেওয়া হয়েছে।
২০ ফেব্রুয়ারি বিশ্ব সামাজিক ন্যায়বিচার দিবস পালিত হয়। সারা বিশ্বে জাতিসংঘের উদ্যোগে দিবসটি পালিত হয়ে আসছে। জাতিসংঘের মতে সামাজিক ন্যায়বিচারের জন্য বিশ্বায়নের ইতিবাচক দিকগুলোর সঙ্গে সঙ্গে বিপজ্জনক দিকগুলোর ওপর দৃষ্টি দেওয়া দরকার। উপযুক্ত সামাজিক ন্যায়বিচার এবং দুর্নীতিমুক্ত সমাজ গঠনের লক্ষ্যে এই দিবসটি পালনের উদ্দেশ্য।
ফাতাহ হকস

ফাতাহ হকস হল দুটি ফিলিস্তিনি সশস্ত্র গোষ্ঠীর নাম। একটি গোষ্ঠী ১৯৮০-এর দশকে পশ্চিম তীর ও গাজায় ফিলিস্তিনি যুবকদের নেতৃত্বে গঠিত হয়েছিল, যা প্রথম ইনতিফাদা (১৯৮৭) চলাকালে সক্রিয় ছিল। অপরটি হল আল-আকসা শহীদ ব্রিগেডের একটি শাখা, যার সাথে ফাতাহ আন্দোলনের ঘনিষ্ঠ সম্পর্ক ছিল এবং এটি ইসরায়েলি সামরিক বাহিনীর বিরুদ্ধে বিভিন্ন অভিযান পরিচালনা করেছিল। এই দলটি ইয়াসির আরাফাতের নিজস্ব সৈন্য হিসেবে পরিচিত ছিল। 
প্রথম ইনতিফাদা শুরু হওয়ার পর ফাতাহ হকস মূলত পশ্চিম তীরের নাবলুস, তুলকার্ম, রামাল্লাহ, বেথলেহেম ও গাজার গাজা সিটি ও খান ইউনুস অঞ্চলে সক্রিয় ছিল। এ গোষ্ঠী প্রধানত ইসরায়েলি সৈন্যদের বিরুদ্ধে পাথর নিক্ষেপ, ছুরি হামলা ও চুরি করা আগ্নেয়াস্ত্রের মাধ্যমে হামলা চালাত। ফিলিস্তিন মুক্তি সংস্থার বাহির থেকে তারা খুব সামান্য অস্ত্র সহায়তা পেত; ফলে তারা ছোটখাটো অস্ত্রের ওপর নির্ভর করত।
ওসলো চুক্তির পর ফাতাহ হকসকে আনুষ্ঠানিকভাবে বিলুপ্ত হয়। তবে ১৯৯৭ সাল পর্যন্ত দলটি ইয়াসির আরাফাতের নির্দেশে প্রতিদ্বন্দ্বী বিভিন্ন রাজনৈতিক গোষ্ঠীর বিরুদ্ধে কাজ করেছিল। তাই অনেক ক্ষেত্রে তারা আরাফাতের "ব্যক্তিগত বাহিনী" বা "স্টর্মট্রুপার" হিসেবে পরিচিতি লাভ করে। 
২০০০ সালের দিকে আল-আকসা ইনতিফাদা শুরু হলে ফাতাহ হকস আবার সক্রিয় হয়ে ওঠে। ২০০৪ সালের ১২ ডিসেম্বর দলটি হামাসের সাথে যৌথভাবে রাফাহ সীমান্তে ইসরায়েলি বাহিনীর বিরুদ্ধে হামলা চালায়। এতে পাঁচজন ইসরায়েলি সৈন্য নিহত এবং দশজন আহত হয়। 
ফাতাহ হকসের সদস্য ইয়াসির আবু সামাহদানাহ কমপক্ষে ৩৫ জন আরবকে হত্যা করেছিল, যাদের মধ্যে অনেকেই তার রাজনৈতিক প্রতিপক্ষ ছিল। এছাড়া তিনি ইয়াহোশুয়া ওয়েইসব্রড নামে একজন ইসরায়েলিকেও হত্যা করেন। 
২০০৪ সালে ইয়াসির আরাফাতের মৃত্যুর পর ফাতাহ হকসসহ অন্যান্য ফাতাহ-সংযুক্ত গোষ্ঠীর জনপ্রিয়তা কমতে থাকে। দুর্নীতি এবং ফাতাহ নেতৃত্বের প্রতি জনসমর্থন কমতে থাকলে হামাস আরও জনপ্রিয় হয়ে ওঠে।
ফাতাহ হকসের সর্বশেষ উল্লেখযোগ্য কার্যক্রম ছিল ২০০৫ সালে, যখন তাদের সশস্ত্র সদস্যরা ফিলিস্তিনি জাতীয় কর্তৃপক্ষের (পিএ) কর্মকর্তাদের একটি রাস্তায় বাধা দেয়। তারা প্রতিবাদ জানায় যে, তাদের পিএ’র নিরাপত্তা বাহিনীতে অন্তর্ভুক্ত করা হচ্ছে না। এরপর থেকে গোষ্ঠীটি কার্যত নিষ্ক্রিয় হয়ে পড়ে।
ফিরো

ফিরো একটি ক্রিপ্টোকারেন্সি, যা ব্যবহারকারীদের গোপনীয়তার উপর গুরুত্ব দেয়। এটি প্রথমবার ২০১৬ সালের সেপ্টেম্বর মাসে জেডকয়েন (Zcoin) নামে পোরামিন ইনসোম এবং তার দল দ্বারা চালু করা হয়। ২০২০ সালের অক্টোবর মাসে, জেডকয়েনের নাম পরিবর্তন করে ফিরো (Firo) রাখা হয়।
ফিরো উন্নত ক্রিপ্টোগ্রাফিক পদ্ধতি ব্যবহার করে লেনদেনকে গোপন রাখে। প্রাথমিকভাবে, এটি জেরোকয়েন প্রোটোকল বাস্তবায়ন করেছিল, যা ব্যবহারকারীদের তাদের কয়েনকে ব্যক্তিগত কয়েনে রূপান্তর করতে এবং পরে আবার স্বাভাবিক কয়েনে ফেরত আনতে সাহায্য করত, ফলে প্রেরক ও গ্রহণকারীর মধ্যে সংযোগ বিচ্ছিন্ন হয়ে যেত। পরে, ফিরো সিগমা (Sigma) প্রোটোকল এবং তারপর জানুয়ারি ২০২১ সালে লেলান্টাস (Lelantus) প্রোটোকল গ্রহণ করে, যা একটি নির্ভরযোগ্য সেটআপের প্রয়োজনীয়তা সরিয়ে দিয়ে লেনদেনের গোপনীয়তা আরও বাড়িয়েছিল।
ফিরো বিটকয়েনের কোডের উপর ভিত্তি করে তৈরি এবং এর মোট সরবরাহ সীমা ২১.৪ মিলিয়ন কয়েন। এটি মাইনিংয়ের জন্য প্রুফ-অফ-ওয়ার্ক (PoW) ব্যবস্থা ব্যবহার করে, যেখানে ব্লক রিওয়ার্ড প্রায় প্রতি চার বছর পর অর্ধেক হয়ে যায়। ২০২৪ সালে, ফিরো সম্প্রদায় "টেইল এমিশন" (Tail Emission) বাস্তবায়নের সিদ্ধান্ত নেয়, যা মোনেরো-এর অনুরূপ। এর অর্থ হলো, প্রাথমিক ২১ মিলিয়ন কয়েনের সীমা পৌঁছানোর পরেও, প্রতিটি ব্লক মাইনিং প্রক্রিয়ার মাধ্যমে ১ ফিরো স্থায়ীভাবে মুক্তি পাবে। এর লক্ষ্য হলো দীর্ঘমেয়াদে ব্লকচেইনের নিরাপত্তা এবং রক্ষণাবেক্ষণ নিশ্চিত করা।
দ্য ট্রোমা কোড: হিরোস অন কল

দ্য ট্রোমা কোড: হিরোস অন কল (, ) হলো একটি দক্ষিণ কোরীয় মেডিক্যাল ভিত্তিক টেলিভিশন ধারাবাহিক। লি দো-ইউনের পরিচালনায় নির্মিত এই ধারাবাহিকটি রচনা করেছেন চোই তে-কাং। জু জি-হুন, চু ইয়ং-উ, হা ইয়ং, ইউন কিউং-হো এবং জুং জে-জুয়াংয়ের মতো অভিনয়শিল্পীগণ এই ধারাবাহিকে অভিনয় করেছেন।
মূলত কোরীয় ভাষায় নির্মিত এই ধারাবাহিকটি ২০২৫ সালের ২৪শে জানুয়ারি তারিখে নেটফ্লিক্সে সম্প্রচার হয়েছিল; যার সর্বমোট ৮টি পর্ব রয়েছে।
এই ধারাবাহিকে ডা. বেক কাং-হিউক (জু জি-হুন), যিনি যুদ্ধবিধ্বস্ত অঞ্চলে অভিজ্ঞতা অর্জন করেছেন, হানকুক ন্যাশনাল ইউনিভার্সিটি হাসপাতালের দুর্বল ট্রোমা ইউনিটে যোগ দেন। তার আগমনের সাথে সাথেই তিনি জরুরি অস্ত্রোপচারে হাত দেন, যেখানে ছুরিকাঘাতে আহত রোগী এবং পাহাড় থেকে পড়ে যাওয়া একজনকে বাঁচানোর জন্য তার দক্ষতা দেখান। তার আত্মবিশ্বাসী ও অনন্য পদ্ধতির কারণে হাসপাতালের অন্যান্য ডাক্তারদের সাথে দ্বন্দ্ব দেখা দেয়।
ডা. কাং-হিউক তরুণ সার্জন ইয়াং জে-ওনের (চু ইয়ং-উ) প্রতিভা চিনতে পারেন এবং তাকে নিজের শিষ্য হিসেবে বেছে নেন। তাদের বন্ধন পরীক্ষা হয় এক ঝুঁকিপূর্ণ হেলিকপ্টার উদ্ধার অভিযানে, যেখানে তারা মাঝ-আকাশে অস্ত্রোপচার করতে বাধ্য হন। এই ঘটনাটি তাদের সম্পর্ককে দৃঢ় করলেও ডা. হান ইউ-রিমের (ইউন কিউং-হো) সাথে দ্বন্দ্ব বাড়িয়ে তোলে, যিনি ডা. কাং-হিউকের পদ্ধতিগুলোকে সন্দেহের চোখে দেখেন। একদিন, একটি বড় সড়ক দুর্ঘটনার ফলে হাসপাতাল রোগীতে ভরে যায়। ডা. কাং-হিউক এবং জে-ওন একের পর এক জটিল অস্ত্রোপচার করেন, কিন্তু হাসপাতালের প্রশাসনিক কর্মকর্তা ও অর্থনৈতিক চাপে তাদের কাজ আরও কঠিন হয়ে ওঠে। পরবর্তীতে, হাসপাতালের বাজেট মিটিংয়ে ডা. কাং-হিউক তার ট্রোমা ইউনিটের উন্নতির জন্য আরও তহবিল দাবি করেন। এমন সময় এক রোগী আসে, যার সঙ্গে জে-ওন ও ইউ-রিম-এর ব্যক্তিগত সম্পর্ক রয়েছে। এ ঘটনায় তারা একসঙ্গে কাজ করতে বাধ্য হন। একই সময়ে, ডা. কাং-হিউকের অতীত নিয়ে গুজব ছড়িয়ে পড়ে, যা তাকে সন্দেহের মুখে ফেলে।
হাসপাতালের খ্যাতি আরও ক্ষতিগ্রস্ত হয় যখন সংবাদমাধ্যমে ডা. কাং-হিউকের অনন্য চিকিৎসা পদ্ধতি নিয়ে সমালোচনা করা হয়। এমন সময় একটি সেতু ধসে ব্যাপক হতাহতের ঘটনা ঘটে। জে-ওন এখানে প্রথমবার একাই জরুরি অস্ত্রোপচার করেন, যা তার ক্যারিয়ারে গুরুত্বপূর্ণ মাইলফলক হয়ে ওঠে। হাসপাতালের রাজনীতি ও প্রশাসনিক চাপ বাড়লেও, ডা. কাং-হিউক রোগীদের সেবায় অবিচল থাকেন। নার্স চোন জাং-মি (হা ইয়ং) বিশেষ করে জে-ওনকে মানসিকভাবে সহায়তা করেন। ডা. কাং-হিউকের বিরুদ্ধে একটি চিকিৎসা গাফিলতির মামলা দায়ের করা হয়, যা তার লাইসেন্স ও হাসপাতালের ভবিষ্যৎ হুমকির মুখে ফেলে। এসময়, দক্ষিণ সুদান থেকে একটি জরুরি সহায়তার অনুরোধ আসে, এবং তিনি হাসপাতাল ছেড়ে আন্তর্জাতিক চিকিৎসা মিশনে অংশ নেন।
এই ধারাবাহিকের চূড়ান্ত পর্বে, ডা. কাং-হিউক ও তার দল সক্রিয় যুদ্ধক্ষেত্রে এক সামরিক ক্যাপ্টেনকে বাঁচাতে ঝুঁকিপূর্ণ মিশনে নামেন। ফিরে আসার পর, তিনি নিজেই এক রোগীতে পরিণত হন, যার অস্ত্রোপচার করতে হয় তারই প্রশিক্ষিত শিষ্যদের। এই ঘটনা পুরো কাহিনিকে এক পরিপূর্ণ সমাপ্তির দিকে নিয়ে যায়।
দ্য ট্রোমা কোড: হিরোস অন কলের চিত্রধারণ ২০২৩ সালের মে মাসে শুরু হয়ে একই বছরের নভেম্বর মাসে সম্পন্ন হয়েছে। অতঃপর, ২০২৫ সালের ২৪শে জানুয়ারি তারিখে নেটফ্লিক্সে এই ধারাবাহিকটি মুক্তি পেয়েছে।
কালচারাল ওয়ার্কার

কালচারাল ওয়ার্কার একটি আমেরিকান সমাজতান্ত্রিক সাময়িকী ছিল। এটি ১৯৭০-এর দশকে ম্যাসাচুসেটসের অ্যামহার্স্টে অ্যামহার্স্ট সাংস্কৃতিক কর্মী সমষ্টির দ্বারা প্রকাশিত হয়। এই সাময়িকীতে কবিতা, পর্যালোচনা, চিত্র, গান এবং প্রবন্ধ অন্তর্ভুক্ত ছিল। তাদের অনেক কাজই ১৯৭০ এর দশকের নারী মুক্তি আন্দোলনের প্রতি সহায়তা করার লক্ষ্য নিয়ে করা হয়েছিল।
দ্বিতীয় সংখ্যাটির উদ্বোধন সম্পর্কে সম্মিলিত বিবৃতিঃ"কালচারাল ওয়ার্কার" যুক্তরাষ্ট্রের সমাজে ‘সংস্কৃতি’ এবং জীবিকার জন্য করা শ্রমের মধ্যে ব্যবধান কমানোর একটি প্রচেষ্টা। সাময়িকী প্রকাশের পাশাপাশি আমরা পোস্টার, আলোকচিত্র, গণজীবনের ইতিহাস, কবিতা, গীতিকাব্য, লিফলেট এবং সাংস্কৃতিক বিশ্লেষণের ওপরও কাজ করেছি।১৯৭৬ সালে তাদের কিছু পোস্টারের মধ্যে একটি ছিল "দ্য লিবার্টি ট্রি" এবং "গানিয়েনকেহ ইনডিয়ান প্রকল্প: মোহক জাতি"। অন্যান্য প্রকাশনায় এই সাময়িকীর উল্লেখ করা হয়েছিল এবং বিজ্ঞাপন দেওয়া হয়েছিল, যেমন হেরেসিস এবং আউট ফ্রন্ট।